EDITORIAL 
25 DE ANI DE SLUJIRE ARHIEREASCĂ 
DE CĂTRE CHIRIARHUL NOSTRU 


La 20 iulie s-au 
împlinit 25 ani de 
când  Înaltpreasfin- 
ţitul Arhiepiscop și 
Mitropolit loan a 
fost hirotonit întru 
episcop al Episcopiei 
Covasnei și Harghitei. 

Înaltpreasfinţia 
Sa a văzut lumina 
zilei la 14 noiembrie 
1951, în localitatea 
Pietrani, jud. Bihor, 
la botez primind 
numele  lonel. A 
urmat Liceul „Con- 
stantin Brâncuși” din 
Oradea (cu bacalau- 
reat în 1971) şi apoi 
cursurile Facultăţii 
de Instalaţii și Auto- 
matizări a Institutului 
Politehnic din Bucu- 

Ei reşti (1971-1976). 

A continuat studiile la Seminarul Teologic din Craiova (promoţia 1986). Un deceniu mai târziu, a studiat la Insti- 
tutul Teologic Universitar din Sibiu (1986-1990), apoi a urmat cursuri de specializare la Institutul Biblic din lerusalim 
şi, în paralel, un program de doctorat (tot acolo) în Studii Biblice, Egiptologie şi Orientalistică (1991-1994). 

Încă din perioada studiilor în ţară a fost frate de mănăstire, dar şi inginer la Arhiepiscopia Craiovei (din anul 
1979). În timpul activităţii ca inginer au fost restaurate câteva mănăstiri importante: Tismana, Lainici, Polovragi, 
Bucovăţ, Crasna. A fost apoi călugărit cu numele loan și hirotonit ierodiacon și ieromonah (1990). 

Între anii 1990 şi 1991 a fost stareţal Mănăstirii Lainici, iar apoi superior al Aşezămintelor româneşti de la lerusa- 
lim, până în vara anului 1994 (tot acum este hirotesit și arhimandrit). La 9 iulie 1994 a fost ales episcop pentru noua 
eparhie a Covasnei și Harghitei, hirotonit în data de 20 iulie și intronizat la Miercurea Ciuc în 25 septembrie 1994. 

În timpul păstoririi Eparhiei Covasnei şi Harghitei a coordonat înălţarea unor lăcașuri de cult, s-a preocupat 
în egală măsură și de restaurarea monumentelor istorice și bisericeşti, a iniţiat întemeierea multor asociaţii, soci- 
etăţi și fundaţii românești în zonă. A înfiinţat foaia bisericească eparhială Grai românesc, a publicat articole în 
presa bisericească; a coordonat monumentala lucrare: Românii din Covasna și Harghita. Istorie. Biserică. Școală. 
Cultură (Miercurea Ciuc, 2003). 

Pentru activitatea ierarhică pilduitoare și slujirea chiriarhală deosebită și îndelungată a Bisericii, prin hotărârea 
Sfântului Sinod al Bisericii Ortodoxe Române, în ședința de lucru din 18-19 iunie 2009, Preasfinţitul Părinte loan 
Selejan, Episcopul Covasnei și Harghitei, a fost ridicat la rangul de Arhiepiscop onorific. 

În urma alegerii de către Sfântul Sinod (din 16 decembrie 2014), în data de 28 decembrie 2014 a fost instalat 
ca Arhiepiscop al Timişoarei şi Mitropolit al Banatului, în Catedrala Mitropolitană din Timișoara. 

X* 


După Revoluţia din decembrie 1989, pe fondul frământărilor existente în viaţa credincioșilor din judeţele Covasna 
și Harghita, a fost reluată propunerea de înființare a unei Episcopii pentru credincioșii români ortodocși din judeţele 
Harghita și Covasna. Asociaţiile românești locale, dintre care Liga cultural-creștină „Andrei Șaguna“ din municipiul 

Mănăstirea Topliţa, judeţul Harghita 


Sfântu Gheorghe și Fundaţia cultural-creștină „Miron Cristea“ din municipiul Miercurea Ciuc, întreprind numeroase 
demersuri pentru sprijinirea Bisericii Ortodoxe de aici, printre care amintim numeroase audienţe la vrednicii de 
pomenire Patriarhul Teoctist Arăpașu și la Mitropolitul Antonie Plămădeală al Ardealului. 

În cadrul Zilelor „Nicolae Colan” de la Sfântu Gheorghe, din 4-5 decembrie 1993, în prezenţa Mitropolitului 
Antonie Plămădeală, se discută problema înfiinţării unei Episcopii cu sediul la Sfântu Gheorghe sau Covasna. În 
ședința Adunării Eparhiale a Arhiepiscopiei Sibiului din 9 ianuarie 1994 a fost propusă pe ordinea de zi, de către 
Mitropolitul Antonie Plămădeală, după discuţia preliminară cu Patriarhul Teoctist și membri ai Sfântului Sinod al 
Bisericii Ortodoxe Române, înfiinţarea unei episcopii pentru zona Harghita-Covasna. La data de 11 ianuarie 1994, 
Adunarea Naţională Bisericească a hotărât înființarea acestei noi eparhii. Sfântul Sinod al Bisericii Ortodoxe Române 
a aprobat apoi, în ședința din zilele de 22-23 martie 1994, la propunerea Adunărilor Eparhiale ale Arhiepiscopiei 
Sibiului și Episcopiei Alba Iuliei, organizarea și delimitarea teritorială a Episcopiei Covasnei și Harghitei, cu reședința 
în municipiul Miercurea Ciuc. 

În prezenţa Mitropolitului Antonie Plămădeală al Ardealului, în 31 mai 1994, la Catedrala ortodoxă din munici- 
piul Miercurea Ciuc s-a constituit Adunarea Eparhială a Episcopiei Ortodoxe a Covasnei și Harghitei, iar în 12 iulie 
1994, Colegiul Electoral Bisericesc a procedat la alegerea întâistătătorului nou-înfiinţatei Episcopii a Covasnei si 
Harghitei, cu sediul la Miercurea Ciuc, sufragană a Mitropoliei Ardealului, în persoana Arhimandritului loan Selejan 
- superiorul Așezămintelor românești de la lerusalim și lordan. La praznicul Sfântului Prooroc Ilie Tesviteanul, în 
20 iulie 1994, la mănăstirea „Sfântul Ilie“ din orașul Topliţa, judetul Harghita, s-a săvârșit hirotonia Preacuviosului 
Părinte Arhimandrit loan Selejan întru arhiereu, ca episcop al Covasnei și Harghitei, fiind întronizat la 25 septembrie 
același an, la Miercurea Ciuc. Au slujit Preafericitul Părinte Petru Patriarhul Alexandriei și al întregii Africi, Preafericitul 
Părinte Patriarh Teoctist și alţi ierarhi membri ai Sfântului Sinod. 

În cei 20 ani de păstorire, Episcopul loan Selejan a înmulţit, dezvoltat şi crescut numărul parohiilor de la 99 la 
135 de unităţi, a hirotonit 90 de preoţi, s-au construit 34 de biserici, 7 mănăstiri și schituri, 5 capele militare, 25 de 
case parohiale, au fost reparate 96 de biserici și 67 de case parohiale au fost restaurate și repictate 49 de biserici. 
lar duminică 23 august 2009, s-a mai scris o dată de aur în hronicul Ortodoxiei de pe aceste bătrâne și vitregite 
meleaguri: cu prilejul împlinirii a 15 ani de existenţă a Episcopiei Covasnei si Harghitei, întâistătătorul acesteia a 
fost înălţat în treapta Arhiepiscop, de către Preafericitul Părinte Daniel Patriarhul Bisericii Ortodoxe Române 

În urma mutării la veşnicele lăcașuri a vrednicului de pomenire Mitropolit al Banatului dr. Nicolae Corneanu, la 
16 decembrie 2014, membrii Sfântului Sinod al Bisericii Ortodoxe Române l-au ales, în scaunul mitropolitan vacant, 
pe Înaltpreasfinţitul Părinte Arhiepiscop loan Selejan al Covasnei si Harghitei, iar a patra zi de Crăciun - duminică, 
adică în data de 28 decembrie 2014, a avut loc, în Catedrala Mitropolitană din Timişoara, ceremonia de întronizare 
a noului chiriarh - Părintele loan Selejan - Arhiepiscopul Timișoarei şi Mitropolitul Banatului. 

RUGĂCIUNE ŞI COMPASIUNE PENTRU 
VICTIMELE DE LA CARACAL 


Patriarhia Română îşi exprimă sincera compasiune şi solidaritate față de durerea prin care trece familia tinerei 
Alexandra Măceșanu, victima unei răpiri care a indignat puternic societatea românească în aceste zile. 

În aşteptarea rezultatului cert al anchetei autorităţilor care cercetează acest caz cutremurător, Patriarhia Română 
îndeamnă pe toţi preoţii și credincioşii să o pomenească în rugăciuni pe Alexandra, pe părinţii și rudele îndurerate 
ale acesteia. 


Ne exprimăm speranţa că acest caz va fi elucidat în cel mai scurt timp posibil de către autorități, iar cei vinovaţi 
vor fi pedepsiţi conform legilor în vigoare. Totodată, ne îngrijorează numărul crescând al femeilor care devin victime 
ale violenţei și ale traficului de persoane, fapt care degradează demnitatea umană și pacea socială. 

În acest sens, pe lângă rugăciune, trebuie intensificate acţiunea de solidaritate cu familiile afectate şi promovarea 
unui comportament responsabil în societate. 


Biroul de Presă al Patriarhiei Române 

INTERPELARE A PĂRINTELUI MITROPOLIT IOAN 
ÎN PLENUL CONSILIULUI LOCAL AL 
MUNICIPIULUI TIMIŞOARA - 3 AUGUST 2019 


„Domnule primar și onorat 
Consiliu, v-aş îndemna ca și dum- 
neavoastră, în limita posibilităţilor, 
dacă bugetul vă permite și când îl 
puteţi echilibra, cred că ar trebui 
să mai măriţi numărul celor care 
lucrează în Poliţia Locală, pentru 
siguranţa cetăţii și a cetăţeanului, 
pentru că valul de nesiguranţă, 
valul altor tulburări vine spre noi. 
îi Mai mult, știți foarte bine că din 
nefericire moartea albă a bătut de 
o vreme și la porţile Timișoarei. De 
“ aceea, toate investiţiile şi tot ceea 
ce faceţi sunt foarte bune, dar hai- 
deţi să facem ceea ce este excepţi- 
onal — să avem grijă de copiii care 
să poată merge nestingheriţi şi în 
siguranţă la școală, şcolile să fie 
bine păzite, pentru că din neferi- 
cire trăim în momentul de faţă într- 
un război asimetric social; un oma 
mişcat și pune în mișcare o ţară”, a 
afirmat mitropolitul loan al Banatului. La începutul discursului său din ședința festivă a CL Timișoara, Mitropolitul 
loan a cerut un moment de reculegere pentru Alexandra Măceșanu, minora ucisă la Caracal. 

ADNOTĂRI TEOLOGICE (IV) 


Tt DANIIL Arhiereul 


Metafore și icoane biblice ale Rugăciunii lui lisus: Sabia de foc vâlvâitoare a heruvimilor păzitori ai drumu- 
lui către pomul vieţii (Facere 3, 24); rugul aprins din Sinai și stâlpul de foc călăuzitor al poporului ales prin pustie; 
toiagul înflorit al preoţiei lui Aaron; focul din cer pogorât la sfinţirea templului din lerusalim, în urma rugăciunii 
lui Solomon; focul din cer pogorât de către Sfântul prooroc lie peste jertfa sa de pe Carmel; sfeșnicul de aur de la 
cortul sfânt și de la templul sfânt; cădelniţa de aur de la cortul sfânt și cădelniţa de aur a îngerului din Apocalipsă 
(8, 3); lumina pusă în sfeșnic din Predica de pe Munte, ca să lumineze tuturor celor din casă (Matei 5, 15); candelele 
aprinse ale celor cinci fecioare înțelepte, ieșite întru întâmpinarea Mirelui; focul dumnezeiesc aruncat de lisus pe 
pământ (Luca 12, 49); limbile de foc ale Duhului Sfânt de la Rusalii și potirele de aur cu tămâia Rugăciunii lui lisus 
ale celor douăzeci și patru de bătrâni din Apocalipsă 5, 8 (cf. Filocalia VIII, pg. 641). Creștinul este templu al Duhului 
Sfânt (| Corinteni 3, 16), iar mintea este chivot al lui Hristos, având în sine tablele legii evanghelice, vasul de aur cu 
mană cerească și toiagul înflorit al Rugăciunii lui lisus. 

La început, mintea ostenitoare și nevoitoare prin Rugăciunea lui lisus este asemenea unui pustiu, în care răsare 
rugul aprins rugător și se înalță stâlpul de foc călăuzitor. Pe cea de-a doua treaptă duhovnicească, mintea este un 
altar, aprins de focul dumnezeiesc, precum templul lui Solomon din lerusalim și altarul Sfântului prooroc Ilie de 
pe Carmel. Pe cea de-a treia treaptă duhovnicească, mintea este și devine un chivot sfânt al lui Dumnezeu:,Și s-a 
deschis templul lui Dumnezeu, cel din cer - prin Rugăciunea lui lisus -, și s-a văzut în templul Lui chivotul legă- 
mântului Său..." (Apocalipsă 11, 19). De aceea am putea spune că, dacă s-ar pune pe un taler al balanței sufletului 
şi ar sta la în loc toate cunoştinţele teologice, biblice, patristice, dogmatice și neopatristice, iar pe celălalt taler s-ar 
pune şi ar sta singură Rugăciunea neîncetată a minţii și a inimii, această binecuvântată lucrare lăuntrică ar cântări 
singură mai mult decât toate celelalte la un loc. Toate cunoştinţele teologice sunt sfeșnicul de aur, dar Rugăciunea 
minţii și a inimii este lumina mistică aprinsă în acest sfeşnic. 

Sufletul dăruit de Dumnezeu cu talantul lăuntric al Rugăciunii minţii și a inimii este în lume și între oameni 
precum toiagul de migdal înflorit şi înmiresmat al preoţiei alese a lui Aaron, de la cortul sfânt şi din chivotul sfânt. 
Toţi nevoitorii şi lucrătorii rugăciunii filocalice isihaste sunt toiege înflorite ale lui Hristos în templul și în chivotul 
Bisericii Sale Ortodoxe. 

„Omul cel vechi” și „omul cel nou” (Efeseni 4, 22-24; Coloseni 3, 9-10;): În teologia Sfântului Apostol Pavel, 
„omul nostru cel vechi a fost răstignit împreună cu EI”, adică cu Hristos (Romani 6, 6); de aceea apostolul neamurilor 
ne îndeamnă, scriind efesenilor: „Să vă dezbrăcaţi de vieţuirea voastră de mai înainte, de omul cel vechi, care se 
strică prin poftele amăgitoare, și să vă înnoiţi în duhul minţii voastre, și să vă îmbrăcaţi în omul cel nou, cel după 
Dumnezeu, zidit întru dreptate și în sfinţenia adevărului. (Efeseni 4, 22-24). lar colosenilor le scrie: „Nu vă minţiţi 
unul pe altul, fiindcă v-aţi dezbrăcat de omul cel vechi, dimpreună cu faptele lui, şi v-aţi îmbrăcat cu cel nou, care 
se înnoiește, spre deplină cunoștință, după chipul Celui ce l-a zidit” (Coloseni 3, 9-10). 

„Omul cel vechi” este omul izgonit din rai, iar „omul cel nou” este omul care, prin Botez, Mirungere și Euharistie 
și prin Spovedanie, aude cuvintele: „Astăzi vei fi cu Mine în rai. (Luca 23, 43).„Omul cel vechi” este omul păcatului, 
al patimii și al fărădelegii, iar „omul cel nou” este omul convertit prin pocăință, renăscut prin har și înnoit prin Duh, 
ajuns la închinarea în Duh și Adevăr (loan 4, 23-24).„Omul cel nou” este „omul din lăuntru” (Romani 7, 22), care 
este pe cale sau chiar a descoperit Împărăţia lui Dumnezeu înlăuntrul său (cf. Luca 17, 21), sau „omul cel tainic al 
inimii”, după cuvintele Sfântului Apostol Petru (| Petru 3, 4). 

„Omul cel vechi” îl ucide pe Abel, își vinde dreptul de întâi născut (Esau); îl vinde pe Iosif în Egipt; se răzvrătește 
împotriva lui Moise (Core, Datan și Aviron) și împotriva lui David (Abesalom); smulge taina vieţii lui Samson (Dalila); 
păcătuiește cu Batșeba (David); pune la cale uciderea cu pietre a nevinovatului Nabot, ca să-i răpească via (Izabela) 
și a Sfântului Arhidiacon Ștefan, năpustindu-se asupra lui cu ură; cere daruri de la Neeman Sirianul, cel vindecat de 
lepră (Ghehazi), îndeamnă pe lov să blesteme pe Dumnezeu, ca să moară (femeia lui lov); ridică chip de aur în vale 
Dura (Nabucodonosor); poruncește uciderea pruncilor (Irod), trăiește cu femeia fratelui său (celălalt Irod); îşi cere 
partea de avere de la tatăl său și pleacă în ţară îndepărtată (fiul risipitor); pleacă întristat de la întâlnirea cu lisus, 
pentru că are multe avuţii (tânărul bogat); îl vinde pe Mântuitorul pentru treizeci de arginţi (luda) și se leapădă 
de Domnul de trei ori (Petru); judecă și osândește pe Mântuitorul la moarte prin răstignire (Anna și Caiafa, Pilat 
și lrod); ascunde din preţul ţarinii (Anania și Safira); cere scrisori de la arhierei ca să aducă legaţi în lerusalim pe 
ucenicii Domnului din Damasc (Saul din Tars); poruncește să i se taie Sfântului Apostol lacob capul cu sabia (Irod 

Antipa); provoacă răscoală în Efes, în numele zeiţei Diana (argintarul Dimitrie); pentru dragostea lumii de acum 
îl părăsește pe Sfântul Apostol Pavel, ducându-se în Tesalonic (Dimas); poruncește să fie pălmuit Sfântul Apostol 
Pavel (arhiereul Anania) şi nu-l primește pe Sfântul Apostol şi Evanghelist loan (Diotref).„Omul cel vechi” fuge de 
la faţa Domnului cu corabia la Tarsis (lona), iar „omul cel nou” se roagă din pântecele chitului (precum Samson în 
Gaza) și merge, în cele din urmă, propovăduind în Ninive.„Omul cel vechi”trăiește cu nostalgia căldărilor cu carne 
din Egipt, precum mulţi evrei în pustie, pe când „omul cel nou” este adăpat cu apă din stâncă și hrănit neîncetat 
cu mană din cer. 

„Omul cel nou” în Hristos aduce jertfă bineprimită lui Dumnezeu, precum Abel; umblă neîncetat cu Dumnezeu 
(Enoh); contemplă curcubeul legământului (Noe); primește pe Sfânta Treime la stejarul Mamvri (Avraam); își poartă 
crucea pe Moria (Isaac); se împacă cu fratele său (lacob); fuge de ispita femeii lui Putifar şi îi iartă pe fraţii săi care 
l-au vândut în Egipt (Iosif); plânge în rugăciune la ușa cortului de la Șilo (Ana, mama lui Samuel) şi la picioarele 
Mântuitorului (femeia păcătoasă); se roagă, îngenunchind de trei ori pe zi, în Babilon, având fereastra deschisă 
înspre lerusalim (proorocul Daniel); se întoarce smerit și pocăit la tatăl său, lăsând în urmă turma de porci în ţara 
îndepărtată (fiul risipitor); împarte jumătate din avere la săraci și întoarce împătrit celor pe care i-a nedreptăţit 
(Zaheu); aduce mir de nard la Cina din Betania (Maria); își pleacă capul pe pieptul Mântuitorului la Cina cea de 
Taină (Sfântul Apostol și Evanghelist loan); plânge cu amar pentru întreita lepădare (Sfântul Apostol Petru); se 
pocăieşte răstignit pe cruce de-a dreapta Domnului (tâlharul mântuit); aleargă în Dimineaţa Învierii la mormântul 
Mântuitorului (Sfânta Maria Magdalena); mărturisește pe Hristos în călătorii misionare și în epistole neotestamen- 
tare (Sfântul Apostol Pavel); se întoarce din Roma, convertit și botezat, la episcopul Filimon din Colose, de la care 
fugise (Onisim) şi spală picioarele sfinţilor (văduva trecută în lista văduvelor). 

Simbolul omului celui vechi este Cain, iar icoana omului celui nou este Abel. Simbolul omului celui vechi este 
Esau, iar icoana omului celui nou este lacob. Simbolul omului celui vechi este faraon, iar icoana omului celui nou 
este Moise. Simbolul omului celui vechi este Saul, dar și filisteanul Goliat și răzvrătitul Abesalom, iar icoana omului 
celui nou este psalmistul, proorocul și împăratul David. Imaginea omului vechi este Ahab și lzabela, regii idolatrii, iar 
icoana omului celui nou este Sfântul prooroc Ilie. Imaginea omului vechi este lacomul Ghehazi, iar icoana omului 
celui nou este Sfântul prooroc Elisei. Nabucodonosor este chipul omului celui vechi, iar Sfântul prooroc Daniel este 
icoană a omului celui nou. Simbolul omului celui vechi este luda trădătorul și vânzătorul, iar icoana omului celui 
nou este Sfântul Apostol și Evanghelist loan. Simbolul omului celui vechi este tâlharul cel răzvrătit şi nepocăit, 
de-a stânga, iar chipul omului celui nou este tâlharul cel pocăit și mântuit, de-a dreapta. Simbolul omului celui 
vechi este Saul din Tars, iar icoana omului celui nou este sfântul Apostol Pavel. Răbufniri ale omului celui vechi 
în oamenii cei noi, au fost atunci când Noe s-a ameţit de vin, când Lot a fost îmbătat de fiicele sale, când Aaron a 
făcut viţelul de aur sau când David a păcătuit cu Batșeba și a ucis pe Urie. 

„Omul cel vechi” își întoarce faţa și priveşte întotdeauna spre Sodoma, precum femeia lui Lot și spre drugul de aur 
al lui Acan, dela lerihon, jucând în pustia vieţii împrejurul viţelului de aur; pe când,„omul cel nou”priveşte neîncetat 
spre Hristos „Soarele Dreptăţii”, precum Sfinţii Apostoli la Înălţarea Domnului (Faptele Apostolilor 1, 10-11), trăind 

neîncetat, cu ochii aţintiţi asupra lui lisus, începătorul și plinitorul cedinţei” (Evrei 12, 2).„Omul cel vechi” vrea să-și 
pună capăt zilelor, precum temnicerul din Filipi, iar „omul cel nou”, crezând în Hristos, spală rănile sfinţilor Apostoli 
Pavel și Sila în dimineaţa vieţii lui, primind Botezul și crezând în Dumnezeu, precum același temnicer, convertit și 
mântuit (Faptele Apostolilor 16, 27-34). Toată istoria și revelaţia biblică se mișcă în spirală pentru transformarea 
„omului vechi” în „omul cel nou” și pentru restaurarea și ridicarea omului prin Hristos, de la desfigurare la trans- 
figurare. „Omul cel vechi” se roagă făţarnic în templu, iar „omul cel nou” întoarce întotdeauna și obrazul celălalt 
şi nu îndrăzneşte nici ochii să și-i ridice spre cer, rostind neîncetat rugăciunea vameșului din pilda Mântuitorului. 

La înfricoșătoarea Judecată de Apoi, caprele cele de-a stânga vor fi cei în care a precumpănit „omul cel vechi”, 
iar oile cele de-a dreapta vor fi acei în care a covârșit „omul cel nou”. 

Ortodoxia şi celelalte confesiuni: Catholicosul Timotei al Bisericii Răsăritului (sc. VIII-IX) spunea unui calif:„Să 
ne închipuim că suntem cu toţii într-o casă întunecată, în miez de noapte. Fiind noapte și casa întunecată, dacă se 
întâmplă ca un Mărgăritar preţios să cadă în mijlocul oamenilor și toţi își dau seama de existenţa lui, fiecare se va 
strădui să culeagă Mărgăritarul, care nu le va fi hărăzit tututor, ci doar unuia singur, căci unul se va alege cu Măr- 
găritarul însuși, pe când altul doar cu un ciob de sticlă sau al treilea cu o piatră sau o bucată de glod, însă fiecare 
se va crede fericit și mândru că doar el este deţinătorul adevărat al Mărgăritarului (adică al adevărului revelat al 
credinţei n.n.). Însă când noaptea și întunericul se ridică şi vine lumina şi ziua („Ziua Domnului” la Judecata de Apoi 
n.n.), atunci fiecare dintre acei oameni care au crezut că Mărgritarul este al lor își va întinde și își va desface mâna 
spre lumină, care singură poate să arate ce poartă fiecare în ea. Cel care deţine Mărgăritarul (adică Ortodoxia sau 
credinţa cea adevărată în Dumnezeu n.n.) se va bucura și va fi fericit și mulţumit de acesta, iar cei care ţin în mână 
doar cioburi de sticlă și bucăţi de piatră (eterodocșii, ereticii şi schismaticii n.n.), vor plânge şi se vor întrista, vor 
suspina și vor vărsa lacrimi (cu amar n.n.). (cf. Philip Jenkins, Istoria pierdută a creștinismului, București: Baroque 
Books & Arts, 2018, pg. 32-33). 

În acest cuvânt plin de înţelepciune, casa învăluită în întuneric este lumea şi existenţa ei istorică; oamenii sunt 
comunităţile; religiile, confesiunile, seminţiile și popoarele; Mărgăritarul unic și adevărat este credinţa creștin orto- 
doxă în Fiul lui Dumnezeu Întrupat, Domnul nostru lisus Hristos; cioburile de sticlă sau bucăţile de glod și piatră 
sunt rătăcirile eterodoxe, eretice, schismatice și sectare, iar risipirea întunericului prin ivirea zorilor de lumină este 
A Doua Venire a Domnului, Învierea morţilor şi Judecata de Apoi, când se va adeveri pentru veşnicie Adevărul 

DUHOVNIC ŞI DUHOVNICIE ÎN SLUJIREA 
PREOŢEASCĂ DE IERI ŞI DE AZI 


TUDOR-IOAN MUNTEAN 


INTRODUCERE 

„Satuleste localitatea rurală ai cărei locuitori se ocupă, îndeosebi, cu agricultura, fiind constituit din case și gospodării 
locuite în majoritate de ţărani”!. În aceşti termeni este definit satul ca formă de organizare administrativă şi teritorială. 

Cu toate că, în comparaţie cu orașul, satul este mai mic, chiar dacă nu are o putere economică și un spor 
demografic la fel de mare ca și orașul, totuși acest lucru nu ar reflecta câtuși de puţin vreo inferioritate spirituală 
(religioasă) a mediului rural comparativ cu cel urban. 

Importanţa sau rolul fundamental al satului este reflectat de însăşi dumnezeieștile cuvinte ale Sfintei Scripturi. 
Atât Vechiul cât și Noul Testament expun în cuprinsul lor importanţa satului. Spre exemplu în scrierile vechitesta- 
mentare satul apare, ca loc în care datinile și tradiţiile mozaice sunt păstrate (ca exemplu avem Estera 1X,19: „De 
aceea ludeii din provincie, care locuiesc în sate neîntărite, petrec ziua de paisprezece a lunii Adar în veselie și ospeţe, ca 
zi de sărbătoare, trimițându-și daruri unii altora; iar cei ce trăiesc în orașe petrec și ziua de cincisprezece a lunii Adar în 
mare veselie, trimițând daruri vecinilor”?). În Noul Testament, Sfintele Evanghelii ne prezintă faptul că şi satele se 
bucurau de cinstea de a-L primii și găzdui pe Mântuitorul (avem ca exemplu la Matei 1X,35 , unde se spune: ,, lisus 
străbătea toate cetăţile și satele, învățând în sinagogile lor, propovăduind Evanghelia împărăției și vindecând toată 
boala și toată neputinţa în popor'?). 

Din aceste exemple se poate observa importanţa satului, importanţă oferită de prezenţa divinității și de mani- 
festarea puterii acesteia în cuprinsul așezărilor rurale. 


1 https://basilica.ro/cuvântul-rostit-de-patriarhul-româniei-la-proclamarea-anului-omagial-şi-comemorativ-20 19-text-inte- 
gral/4_ftnl (02.04.2019) apud. DICTIONARUL EXPLICATIV AL LIMBII ROMANE,ediţia a 2-a, rev., Ed. Univers Enciclopedic, 
București,2016,p.1076. 

2 Biblia, Ed. l.B.M.O, București,2015,p.532 

3 Ibidem,p.1107 

Numarul de romani care au plecat in 2016 din tara pentru cel putin un an, pe grupe de varsta 

Toată această atenţie pe care divinitatea o acordă satului nu face altceva decât să reliefeze importanţa deosebită 
pe care satul o are în cadrul identităţii naţionale și religioase a poporului( în cazul de faţă vorbim despre poporul 
român). 

Părintele Dumitru Stăniloae subliniază foarte frumos, conlucrarea dintre Dumnezeu și ţăranul român, care nu 
face altceva decât să răspundă la chemarea lui Dumnezeu, manifestată sub forma impulsurilor sentimentale care 
sunt declanșate în sufletul ţăranului. Astfel părintele Stăniloaie spune următoarele despre această conlucrare: 
„Vede pe Dumnezeu în taina naturii. Un peisaj frumos al naturii e pentru el un adevărat rai. El simte atât de aproape de 
om pe Dumnezeu, pe Maica Domnului”?. 

Astfel se poate observa că, importanţa și sacralitatea satului, în general, și a celui românesc, în special, este evi- 
denţiată atât de Sfânta Scriptură cât și de părinţii care și-au adus contribuţia la tezaurul scrierilor teologice românești. 

Dar cu toate acestea, satele românești, în special și România, în general, se confruntă cu o depopulare masivă. 
În cazul satelor, populaţia tânără migrează spre orașe dar și spre alte ţări, astfel că vârstnicii dintr-un sat ajung să 
fie cei care sunt prezenţi o bună parte în viaţa copiilor, care sunt lăsaţi de părinţi în grija acestora. 

De exemplu, conform unui sondaj făcut în 2017, în anul 2016, peste 210.000 români au ales să părăsească ţara 
pentru cel puţin 12 luni. 


Dată fiind această problemă majoră cu care se confruntă satul românesc, preotul trebuie să facă tot ce îi stă 
în putinţă, pentru a menţine vie flacăra credinţei în satele românești, care după cum se observă, devin tot mai 
depopulate. 


CAPITOLUL |. Cercetarea duhovnicească a păstoriţilor din parohie 
1.1. Spovedania ca mijloc fundamental de pastoraţie 


În demersurile sale ca păstor de suflete, preotul trebuie să pună la loc de cinste în activitatea sa Sfânta Taină a 
Spovedaniei. 

Preotul trebuie să îi determine pe locuitorii satului, în legătură cu importanţa și necesitatea spovedaniei în viaţa 
lor și de faptul că aceasta reprezintă un mijloc fundamental de păstrare a credinţei și dragostei dintre ei (ca membri 
ai comunităţii respective), deoarece „Spovedania nu este o obligaţie, formală și juridică, ci este o necesitate fiinţială”€. 


4 https://economie.hotnews.ro/stiri-finante_bani-21975103-2016-populatia-romaniei-scazut-122-000-per- 
soane-coborand- 19-6-milioane-romani-anul-trecut-peste-peste-2 10-000-romani-preferat-plece-din-tara-pentru-cel-putin.htm 
(03.04.2019) 

5 https://basilica.ro/cuvântul-rostit-de-patriarhul-româniei-la-proclamarea-anului-omagial-şi-comemorativ-20 19-text-inte- 
gral/4_ftn 1 (02.04.2019) apud. Pr.Prof.Dr. Dumitru Stăniloae, Reflexii despre spiritualitatea poporului român, Ed. Scrisul Românesc, 
Craiova,1992,p.105 

6 Pr.prof.lon Buga, Pastorala, Calea preotului, Ediţia a |l-a,revăzută și adăugată, Ed. Sfântul Gheorghe-Vechi, 1999, p.174 

Oamenii trebuie învăţaţi (bineînţeles de către preot în activitatea lui pastorală) că Taina Spovedaniei nu este 
ceva formal, ceva simplu şi neînsemnat ce se rezumă la un simplu dialog între preot și credincios, căci „, doar în 
aparenţă problema spovedaniei este simplă fiindcă, de fapt, este lucrul cel mai delicat și, prin urmare, cel mai anevoios”. 

Taina spovedaniei a avut, are și va avea un rol important în sânul unei comunităţi, în vederea păstrării vii a 
credinţei creştine și a bisericii ce ţine în unitate şi bună înţelegere comunitatea (în cazul de faţă, referindu-ne la 
satul românesc). 

Acest caracter fundamental al spovedaniei, îl surprinde și profesorul Milan Şesan, care spunea că: „Păcatele 
trebuiesc mărturisite integral, pentru ca sufletul credinciosului să se nască la o viaţă nouă, să se îndrepte şi să devină 
mai bun. 

Așadar în zilele noastre preoţii din parohiile de la sate, după cum s-a precizat în introducere, se confruntă cu o 
depopulare a satelor. Populaţia tânără (mai exact adolescenţii și tinerii cu vârste între 20-30 ani), dar și populaţia 
adultă, părăsesc satele lor natale (temporar sau permanent) și emigrează spre orașe mari ale României sau chiar 
spre alte ţări. 

Acest fapt reprezintă o cauză ce duce la stingerea focului viu al credinţei, tradiţiei și identităţii satului. Chiar dacă 
în sat mai rămân vârstnicii și nepoţii, pe care aceștia îi îngrijesc, ei vor menţine în continuare flacăra credinţei, dar 
în cele din urmă vârstnicii vor muurii, iar nepoţii vor crește și probabil vor pleca din satul natal. 

Aici intervine rolul preotului din sat. Acesta trebuie să facă tot posibilul să menţină în sufletul omului focul viu 
al credinţei și atașamentul față de satul natal. El ca păstor al sufletelor satului, trebuie să se apropie de oameni, 
să-i cunoască, să-i mângâie și să-i îndrepte, dar cel mai important, preotul are rolul de a încerca să-i determine pe 
cei care pleacă din sat să nu plece definitiv, să le pună în suflet dorinţa de a se întoarce și a nu își uita rădăcinile. 

Modalitatea fundamentală prin care el poate realiza toate acestea este calea Spovedaniei. Doar astfel el va putea 
să se apropie mai mult de oamenii din sat devenindu-le părinte, mângâietor și îndreptător. Tot prin intermediul 
acestei taine el poate păstra unitatea de credinţă a sătenilor prin împăcarea acestora și prin eliminarea oricărui 
conflict şi vrajbă care ar putea exista între membrii satului. În scaunul spovedaniei acesta trebuie să îi îndemne pe 
săteni la iubire și înţelegere. „Mântuitorul preciza, că păcatele ce le săvârșesc credincioșii se referă atât la Dumnezeu, 
cât și la semeni, și ele trebuiesc iertate pentru a nu constitui o barieră între credincios și Dumnezeu și semeni, mai ales 
că baza relaţiilor creștine o constituie dragostea”. Tot legat de modul în care Spovedania contribuie la păstrarea 
unităţii de credinţă a unei comunităţi, Sfântul loan Gura de Aur spunea: „prin harul Său Dumnezeu şterge păcatele 
şi face pe cel ce a păcătuit la fel cu cel ce nu a păcătuit”"0. 

Aşadar preotul trebuie să își dedice foarte mult timp cunoașterii comunităţii și păstrării înţelegerii dintre săteni, 
întrucât el este un iconom al tainelor și al voii lui Dumnezeu, cu alte cuvinte este vocea profetică al lui Dumnezeu 
în istorie, voce care îndeamnă oamenii la unitate și înțelegere, după exemplul divin, întrucât Dumnezeu este 
comuniune şi unitate de persoane. 


|.2. Sfânta Liturghie- punctul central al vieţii religioase 


În satul românesc unitatea de credinţă, iubirea dintre săteni, dar şi ataşamentul faţă de glia strămoşească, preotul 
trebuie să le asigure prin mai multe căi liturgice. Am amintit deja de Sfânta Taină a Spovedaniei, la aceasta el mai 
trebuie să adauge Sfânta Euharistie și Sfânta Liturghie. Desigur că Spovedania și Euharistia le poate săvârşi și fără 
a oficia Liturghia (spre exemplu, când omul este bolnav la pat, atunci preotul trebuie să vină pentru a-i administra 
cele două Taine). 

Însă atunci când preotul nu este nevoit să rezolve situaţii excepţionale, el trebuie să călăuzească satul pe urcușul 
duhovnicesc, începând cu ajutorul oferit omului de a-și schimba în bine modul de viaţă și culminând cu înfrăţirea 
şi unirea comunităţii prin împărtăşirea cu Hristos a tuturor din același potir, cu alte cuvinte preotul prin Liturghie 
trebuie să îi aşeze pe toţi locuitorii satului la masă cu Hristos, pentru a se împărtăşii din ospăţul veșniciei, întrucât 
„ în cadrul fiecărei Euharistii, avem o îndoită prefacere: pâinea și vinul se prefac în Trupul și Sângele Lui, iar preotul se 
preface în Hristos”). 


7 Ibidem, p.171 

8 Prof.Univ.Dr.Milan Şesan, Despre mărturisirea păcatelor în revista „Mitropolia Banatului” Anul X, Nr.1-2, lanuarie- 
Februarie,1960,Ed.Mitropoliei Banatului,p.61 

9 Ibidem,p.60 

10/bidem,p.68 apud. Sfântul loan Gură de Aur, Predica 8 

11 Pr.prof.lon Buga, o.c, p.155 

Biserica din Jupâneşti, judeţul Timiş p 

Așadar se poate observa că , în liturghie << facem >> în chip tainic şi iconomic, dar nu mai puţin real, un Dumnezeu 
viu, pe Care îl împărtăşim şi ÎI mâncăm, nu << simbolic>>,ci dumnezeiște de real (cf. In. VI, 48-63)”2. 

În tot acest demers pentru a aduce pe credincioșii satului la unitate şi la potirul unde se află Hristos, preotul 
joacă un rol important prin implicarea și modul în care eltratează toată această lucrare, deoarece „pe credincioși nu-i 
aduce și nu-i păstrează în biserică nici scurtimea și nici lungimea slujbei, ci trăirea preotului, seriozitatea lui liturgică”":, 
prin urmare preotul este un punct important pe care se sprijină viaţa religioasă a satului păstorit de el. 

Preotul trebuie să fie atent la tot pasul, orice faptă a sa să o săvârșească cu devotament și iubire față de Dum- 
nezeu și față de păstoriţii săi. „Dacă nu vom acorda întreaga atenţie oricărui detaliu, riscăm să realizăm o lucrare 
discordantă și deci insuficientă sau, și mai trist, ceva caricatural”. 


Cap.Il. Duhovnicia în funcţie de diferite categorii'5 
11.1. Pastoraţia adulţilor 


În perioada copilăriei şi chiar şi în cea a tinereţii deosebirile de gen nu erau aşa importante, dar după ce omul 
ajunge la perioada maturității, aceste deosebiri contează. Tocmai din acest motiv în pastorația sa, preotul, trebuie să 
ţină cont de acest detaliu întrucât pentru bărbat trebuie să folosească o abordare, iar pentru femeie altă abordare. 


12 Ibidem, p.158 

13 Ibidem, p. 152 

14 Ibidem, p.150 
____15 Urmează o detaliere a pastoraţiei pe categorii de vârstă conform împărţirii spovedaniei pe categorii de vârstă, vezi 
Indrumarul Duhovnicului, Lucrare alcătuită de pr. Eugen Drăgoi, Ed. Partener, Galaţi, 2006, p.26-96 

11.1.1. Pastoraţia bărbaţilor 

„Datoria tatălui în familie, datoria bărbatului în societate și în diferite funcţii publice este de a fi din toate punctele 
de vedere un exemplu viu, un model de cinste, de corectitudine, de omenie și de înaltă moralitate”. Aşadar se poate 
observa rolul important de „coordonator” pe care bărbatul îl are în celula familiei și a societăţii. 

Un mod de viaţă imoral ar duce la grave probleme în familie și în societate (în domeniile în care administraţia o 
deţine bărbatul). În cazul concret al satului dacă bărbaţii comunităţii sunt conduși de imoralitate, atunci întreaga 
comunitate va avea de suferit (în ideea în care muncile agricole, funcţiile publice din sat, biserica, au ca membri 
bărbaţi, care au cuvânt decisiv în hotărârile administrative ce vizează toate aceste celule). 

Din punct de vedere al fiziologiei, bărbaţii nu au acea sensibilitate pe care o au femeile și copiii, ei sunt mai reci, 
mai raţionaliști. Cu toate acestea „preotul nu va trata niciodată pe bărbaţi cu vehemenţă, cu vorbe urâte, ci totdeauna 
cu dragoste, cu înţelegere și cu blândeţe””. În ciuda constituţiei sale psihologice bărbatul nu trebuie tratat de preot 
cu asprime, el trebuie tratat ca un fiu, ca un prieten, ca un apropiat al preotului. Doar cu blândeţe și răbdare el își 
va conștientiza păcatele şi îşi va schimba viaţa. 


11.1.2. Pastoraţia femeilor 

Spre deosebire de bărbat, femeia are un alt rol în societate, în general, și în comunitatea satului, în special. 
Femeia are rolul de a îngrijii și a asigura o căldură în căminul familial, astfel între ea, soţ şi copii să existe iubire 
şi armonie, în caz contrar nu doar ea, dar și soţul și copiii vor risca să cadă într-o viaţă imorală, acest lucru având 
obârșia în comportamentul și viaţa imorală a mamei și soţiei. 

Femeia nu are o abordare raţionalistă asemenea bărbatului, ea are o concepţie instinctuală și ușor influenţabilă, 
fapt ce îl determină pe preot să aibă grijă ca femeile din parohia sa să păstreze calea credinţei, iar în toate aceste 
demersuri este indicat ca el să fie ajutat de preoteasă. 

Femeia joacă un rol important în formarea copiilor deoarece „nici o instituţie publică sau particulară nu poate 
înlocui total pe mamă în creșterea și educarea copilului”. Astfel o mamă cu principii creștine va crește un copil în 
lumina Evangheliei, motiv pentru care preotul trebuie să se implice în catehizarea femeilor. 


11.2. Pastoraţia copiilor 

Preotul din mediul rural trebuie în misiunea sa pastorală să nu neglijeze copiii din parohie. Prin programe cate- 
hetice acesta poate să-i formeze în duhul ortodoxiei. 

Există fără doar și poate posibilitatea ca ei la maturitate să dorească să părăsească satul din dorinţa unui trai mai 
bun. În această situaţie preotul poate premedita un lucru: înstrăinarea de locul natal, adică în perioada copilăriei 
preotul poate viitorilor adulţi să le insufle dorinţa de a se reîntoarce în satul natal, ori de câte ori vor putea. Astfel 
în comunitate nu va avea loc fenomenul depopulării satului în ideea că satul nu va duce lipsă de locuitori și multe 
case vor fi pentru totdeauna nelocuite de copiii și nepoţii celor care cândva au locuit acolo. 

Mai ales în contextul în care mulţi părinţi pleacă la muncă în străinătate și își lasă copiii în grija neamurilor sau 
prietenilor, preotul trebuie să poarte de grijă cu multă atenţie de situaţia lor (spirituală și materială), evitând peri- 
colul posibilului abandon şcolar. 


11.3. Pastoraţia creştinilor vârstnici 

„Bătrâneţea se caracterizează prin slăbirea puterilor fizice și spirituale, printr-un declin general al omului”*. Cu alte 
cuvinte la senectute omul asemenea unei flori se ofileşte, aflându-se la apusul vieţii sale pământeşti. În toată această 
perioadă preotul trebuie să-l ţină pe vârstnic în legătură cu Dumnezeu, neîncetat, prin Spovedanie și Euharistie 
(acestea în unele cazuri fiind administrate la pat deoarece mulţi dintre ei cu greu se mai pot ridica, motiv pentru 
care aceștia nu pot participa în mod constant la cultul divin public). În ciuda acestor slăbiciuni fizice preotul trebuie 
să aducă și să ţină biserica la om, dacă el nu poate fi adus la aceasta. 

În toate demersurile de păstorire a vârstnicilor preotul trebuie să ţină cont de faptul că „bătrânii trebuie trataţi 
cu blândeţe, cu dragoste, cu înţelegere, potrivit povăţuirilor pe care ni le dă Sfântul Apostol Pavel, în cuvintele:<< Pe 
bătrâni să nu-i înfrunţi, ci să-i îndemni ca pe un părinte... >>(l Timotei V, 1-2)"2. 


16 Pr.Prof.univ.Dr. Gheorghe Liţiu, Pr.Lec.univ.Dr. Dorel Man, Curs de Teologie Pastorală, Ed. Universităţii din Oradea, Oradea, 
2002, p.158 

17 Ibidem,p.160 

18 Ibidem,p.161 

19 Ibidem,p.163 

20 Ibidem,p.165 

11.4. Pastoraţia familiei creştine 

Familia este primul nucleu social, tocmai din acest motiv preotul trebuie să lucreze neîncetat în jurul ei, pentru 
a o modela și călăuzi în duhul Evangheliei. Această instituţie este cea care dă naştere noilor generaţii care pot 
alcătui în viitor membrii activi ai comunităţii creștine din sat. „ Pentru preotul păstor de suflete este de însemnătate 
cunoașterea stărilor de fapt în familie din parohia sa; să laude și să aprecieze familiile bine întemeiate, iar pe de altă parte 
să intervină în anumite cazuri cu autoritatea duhovnicească pe care o are, pentru îndreptarea lucrurilor și restabilirea 
păcii și bunei convieţuiri în familie”. 

Preotul trebuie să se folosească de sprijinul autorităţilor pentru a asigura familiilor din parohie un trai decent, 
astfel putând preveni, o posibilă emigrare a membrilor familiilor din sat. Cu alte cuvinte preotul trebuie să facă 
tot posibilul pentru a ocroti familiile din sat?. 


Concluzii 

Pe baza celor tratate anterior se poate spune despre satul românesc că stă la baza sau reprezintă un factor de 
bază al identităţii religioase și naţionale a poporului roman (indiferent că vorbim de cetăţenii români rămași în 
ţară sau că vorbim de cei plecaţi și stabiliţi în diasporă). 

Cu toate că în sat se identifică un păstrător al datinilor și al credinţei ortodoxe din România, el nu reușește în 
contextual actual, cum nu a reușit prea mult nici în cel apropiat zilelor noastre, să păstreze în cadrul său locuitorii 
deoarece nu poate asigura același trai social precum o face mediul urban. Astfel omul tinde să se îndepărteze de 
satul natal din dorinţa de as crea un mod de viaţă mai bun atât pentru el, cât și pentru familia lui. 

Un lucru poate fi afirmat cu certitudine, și anume acela că satul românesc este ameninţat cu depopularea. 
Preoţii din satele păstorite de ei trebuie să facă tot posibilul ca să oprească acest fenomen, dacă nu în totalitate, 
măcar parţial (în idea că le pot așeza oamenilor în suflet dorul după satul natal și dorinţa de a se reîntoarce cât de 
des vor putea sau de ce nu chiar să rămână în sat și să facă naveta zilnic până la locul de muncă, în contextul în 
care omul are locul de muncă aproape de sat, și nu la o distanţă mare). 

Căile prin care preotul din sat poate realize acest lucru sunt : Spovedania, prin care ajunge să cunoască și să 
se apropie de fiecare sătean în parte; Euharistia, prin care toţi membrii satului se înfrăţesc prin împărtăşirea din 
același potir; o altă cale fiind pastorația adaptată la rolul pe care fiecare enoriaș îl îndeplinește în societate, prin 
buna conlucrare dintre autorităţile civile și biserică cu scopul de a se dezvolta traiul social din sat. 

În concluzie, preotul prin toată activitatea sa misionară trebuie să îl ajute pe fiecare locuitor al satului păstorit de 
el să fie conștient de faptul că nu este o persoana oarecare (neînsemnată), ci este un mădular viu cu un rol impor- 
tant în viaţa comunităţii și bisericii din care face parte și că fără el (dar şi fără urmașii lui) comunitatea sătească al 
cărei mădular viu este, riscă să devină bolnav și chiar să moară. De acest fapt cât se poate de adevărat trebuie să 
fie conştient fiecare locuitor din sat în mintea și inima lui. 

Așadar rolul preotului este acela de aţine întreg și sănătos trupul bisericii și al comunităţii pe care el o păstorește. 
Întrucât păstorul care îşi iubeşte turma nu o lasă să se risipească. 

TRANDAFIR COCÂRLĂ, ANIMATOR AL OMENIEI 
SATULUI BĂNĂȚEAN DIN TURNU-RUIENI 


Preot PETRU-CRISTIAN CIRIC 
Parohia Turnu-Ruieni 


După cum se cunoaște, în ședința de lucru din 25 octombrie 2018, Sfântul Sinod al Bisericii Ortodoxe Române 
a aprobat programul cadru pentru anul 2019, „Anul omagial al satului românesc (al preoţilor, învăţătorilor și pri- 
marilor gospodari) şi Anul comemorativ al patriarhilor Nicodim Munteanu și lustin Moisescu și al traducătorilor 
de cărţi bisericești”. 

În cuvântul său, Preafericitul Părinte Patriarh Daniel arăta că „satul românesc, păstrător fidel al tradiţiei bisericeşti 
şi culturii naţionale, a fost de-a lungul timpului spaţiul în care s-au dezvoltat și s-au desăvârșit valorile spirituale, 
culturale și morale ale neamului... În prezent, satul românesc traversează o criză gravă, fiind „răstignit” între idealizare 
nostalgică și abandonare practică, între identitate tradițională, și supravieţuire precară... O problemă majoră este 
astăzi depopularea satelor din cauza fenomenului emigrației sătenilor în străinătate... Biserica Ortodoxă Română 
susține dezvoltarea satului la nivel social, cultural și bisericesc... Prin urmare, este necesară o mai intensă solidari- 
tate între parohiile urbane și cele rurale și mai multă cooperare cu autorităţile locale, regionale și centrale, pentru 
a susține şi ameliora viaţa satelor”!- 

În acest sens s-a constatat că cooperarea cu autorităţile de stat este mai eficientă atunci când reprezentanții 
acestora, depășind cadrul rigid al unei anume politici, fie ea chiar și de partid, sunt pătrunși de spiritul specific 
omeniei românești menit să afirme elan creator în toate domenile vieții sociale. 

Referindu-ne la spiritul specific omeniei românești, cu competenţa unanim recunoscută, Nicolae Mărgineanu 
spunea: „Legea românească este unică pentru întreg neamul nostru... Ea este legea omeniei noastre, care exprimă 
însăşi condiția umană și îndeplineşte funcţia unei adevărate „chei de boltă”în toate relaţiile noastre sociale... Omenia 
este considerată o calitate dominantă... Într-adevăr, această „omenie”e suprema condiţie a omului, pe care dacă el 
o împlinește, atunci în toate actele sale poţi avea încredere. De aceea, judecata asupra oricărui om este întemeiată 
pe ea. Circulaţia în lumea toată are judecata asupra „binelui” sau „răului”... Expresia de „om bun'”sau „rău”o folosim 
de fapt şi noi, la oraşe mai ales.Țăranul preferă criteriile de „omenie”sau „neomenie”. În ele se materializează însăși 
judecata neamului său... Să răspunzi la toate cu omenie, am spus noi în volburata noastră istorie. 

Răzbunarea aduce contra răzbunare și astfel şirul nenorocirilor nu se mai gată. Omenia singură le închide. Ea 
este unită cu morala care stă la baza creștinismului. Ea are de a face cu învăţătura lui lisus... Omenia noastră (româ- 
nească) nu este numai o lege morală, în sensul restrâns al cuvântului, ci este mai de grabă o lege strămoşească 
cu caracter global, care acoperă toate relaţiile umane. Prin urmare și cele economice și chiar politice. În revoluţia 
lui Avram lancu, aproape toți tribunii au fost preoţi, iar în Proclamaţia de la Izlaz rolul prim l-a avut Popa Şapcă... 
Cele mai multe din neînțelegerile dintre săteni, tot la preot se stingeau. Omenia a fost aplicată, de asemenea, și 
oamenilor cumsecade din alte neamuri, chiar dacă acestea erau dușmane... "2. 

De aici rezultă foarte limpede că omenia ca lege strămoșească este structurată pe principiile moralei creștine, 
în spiritul Evangheliei. Poporul român s-a născut creştin, iar omenia s-a statornicit ca o sfântă tradiție, mai ales în 
viața satelor, unde oamenii erau legaţi deopotrivă de glia strămoşească și de Biserica românească, ce o păstra și o 
cultiva din generaţie în generaţie... 

Faptul că omenia românească era cultivată în spiritul virtuţiilor creștinești, o dezvăluie oricare din dicționarele 
limbii române. Bunăoară, în ultima ediţie a DEX editat de Academia Română, cuvântul omenie este definit ca „un 
complex de calităţi alese, proprii unei persoane, purtare blândă, înţelegătoare, atitudine cuviincioasă, respectuoasă. 
Omul de omenie este bun, cumsecade, ospitalier, cinstit, iar fără omenie este lipsit de onestitate, (în mod) inuman, 
(în mod) nemilos. Cu omenie = binevoitor, afabil, cu bunăvoință, (în mod) cinstit corect "3. 

Deși aparţin unor vremi apuse, există nume rămase în memoria colectivă, vrednice de rememorat pentru modul 
în care au acționat în sprijinul omeniei românești-străbune, când aceasta era contestată, iar Biserica, fiindcă era 
animatoarea prin credinţă a acestui duh străbun, se afla pe lista de lichidare... lar unul dintre bunii gospodari, mai 
mult decât un simplu primar, a fost şi Trandafir Cocârlă originar din Turnu-Ruieni. 

Dar pentru a înțelege mai bine această realitate se cuvine să facem, la început, o incursiune în viața politică și 
socială a României, în epoca de tristă amintire la care ne vom referi. 

Pentru a ne forma această convingere vom folosi interviul realizat cu profesionalism jurnalistic de Dorina Sga- 
verdia, și publicat în volumul: „Un om peste vremi: Trandafir Cocârlă” (Editura Timpul, Reșița, 2011). 

Cartea oferă posibilitatea de a-l cunoaște mai îndeaproape pe Trandafir Cocârlă pe baza interviurilor la care au 
participat personalități oneste ale vieţii sociale, cu responsabilitate și măsura vorbei demne de toată încrederea. 

Fără a face o inventariere a realizărilor aparținătoare perioadei în care a activat Trandafir Cocârlă în calitate de 
Prim-secretar şi Preşedinte al Consiliului Judeţean Caraș-Severin, vom puncta doar înfăptuirile de care beneficiază 
şi azi oamenii acestor locuri. 

Anii în care Trandafir Cocârlă și-a desfășurat activitatea la Reșița (1970-1977) „au fost poate cei mai plini ani 
ai județului. Ai săi cu siguranţă. A demarat multe proiecte. Judeţul înfiinţat cu doi ani în urmă, era un fel de 
cenuşăreasă a fostei regiuni Banat. În afară de industria Reşiţei, nu avea mare lucru. Lui Trandafir Cocârlă i se 
datorește Caransebeșul ca oraș industrial. Oţelăria de la Oţelu-Roșu. Proiectele de turism... (pag.7). „Turismul a fost 
un domeniu exploziv în vremea lui Trandafir Cocârlă. S-a construit în șapte ani cât nu s-a construit în cei 50 la un 
loc... (pag.47) S-a făcut un program pentru dezvoltarea bazei hoteliere. Pe segmente: Băile Herculane, Semenic, 
Poiana Mărului, Muntele Mic, Secu s-a născut ca staţiune dintr-o idee a sa, s-a realizat Telescaunul de la Muntele Mic, 
la Poiana Mărului, hotelul... Plus un drum turistic care să plece din Caransebeș la Turnu-Ruieni, Borlova pe Cuntu 
şi de acolo la Poiana Mărului... (pag.49) „Fântâna din centrul Reșiţei este opera sculptorului Constantin Lucaci și a 
prieteniei cu Trandafir Cocârlă” (pag.7). 

Pe de altă parte, s-au înființat în această perioadă plantaţii pomicole pe o suprafaţă de 7500 ha. Domașnea, 
Brebu, precum şi stațiunea de Cercetare și Producţie Pomicolă. Caraș-Severinul fiind printre primele în ţară” (pag.51). 

Dacă astăzi există la Reşiţa Universitatea „Eftimie Murgu”, la temelia ei stă Institutul de Subingineri înfiinţat de 
Trandafir Cocârlă în primăvara anului1971.(pag.52). 

În urma unor demolări efectuate în această perioadă, „s-a născut actualul Liceu nr.3, Liceul de Muzică, clădirea 
unde este Grupul de Construcţii. Montaj, Şcoala Generală nr.11, Liceul economic... (pag.62). În sfârşit, Liceul din 
Pipirig şi Şcoala Generală 8 din Caransebeș, Liceul din Moldova Nouă tot atunci s-au construit. S-au construit Casa 
de copii din Reşiţa (pag. 63), precum și Muzeul din Reșița (pag. 79). 

Dar și atunci când „a ocupat portofoliu de ministru al energiei electrice (1977-1985) a lucrat pentru locurile sale. 
Amenajarea hidroenergetică Bistra-Poiana Mărului stă mărturie.” (pag.7). În acelaşi timp, în 1982 a salvat „Liceul 
Pedagogic din Caransebeș, aflat în competiţie cu cel din Arad... "(pag. 64). 

În același context al activităţii publice, Trandafir Cocârlă s-a dovedit și un om de cultură. „Oameni ca el, spune 
profesorul Hadrian Daicoviciu, dincolo de faptul că erau „oameni politici, erau oameni ai locului, erau oameni ai 
pământului, oameni care au respectat cultura. lar lui, istoria și cultura îi plăceau”(pag. 77)....„„Vreau să subliniez cu 
asta calitățile de om de cultură și sensibilitate față de istoria locală, de istoria zonei, de istoria Caransebeșului. El 
vibra pentru aceste locuri. Şi dacă ai găsit un om care era politician şi se gândea la aceste lucruri, nu puteai decât 
să te bucuri....Nu a fostun politician îndoctrinat. Altfel sigur a fost un politician care, formal, a aparținut vremurilor. 
În același timp, a deţinut arta marilor politicieni” (pag. 78). Arheologul Gheorghe Lazarovici îl vedea pe Trandafir 
Cocârlă deopotrivă ca „om de omenie și om de cultură. Era un om pentru care cultura și istoria locală contau. Ori, 
un politician care cunoaște istoria locurilor, istoria pământului său, a unei comune nu face altceva decât să se lege 
sufletește de oamenii locului unde trăiește și unde guvernează. Pentru că asta trebuie să facă politicienii'(pag.79). 

Format în spiritul omeniei satului bănăţean, Trandafir Cocârlă s-a dovedit și un susținător al tradiţiilor. Succesul 
lui este dat de faptul că a știut să îmbine armonic pregătirea și competenţa profesională de excepţie cu spiritul de 
omenie moştenit din tradiția strămoşească a satului bănăţean. Despre aceasta grăiesc însă mai bine toţi interlocu- 
torii chestionați. Bunăoară, distinsul lui profesor de la Politehnică, Aurel Nanu îl caracterizează pe Trandafir Cocârlă 
ca fiind „Conștiincios. Disciplinat. Cu educaţia sănătoasă a românului”(pag.18). Și mai departe, profesorul Aurel 
Nanu își aminteşte că „fiind cu familia la Văliug, erau acolo un munte de oameni. Toţi îl voiau. Și el cu toţi a stat de 
vorbă. Nu era cu nasu pe sus. A fost un om fantastic. Mie de asta mi-a plăcut. N-am mai avut încă un student la 
care să țin atât de mult”(pag.19). lar de aici, concluzia profesorului: „Sigur, el a avut funcţii de conducere în cadrul 
partidului, dar nu asta l-a făcut pe el om. Pe el l-a făcut capul lui și sufletul lui, omul ăsta cred că numai bine a știut 
să facă. Cred că a avut numai prieteni”(pag.20). 

În același fel își aminteşte de Trandafir Cocârlă şi un coleg al său, și anume inginerul șef de la Uzina Oţelu Roșu. 
Otto Takacs: „Bun coleg, prieten credincios. A avut marele merit de a nu-și altera caracterul și omenia, cu toate 
că onorurile și funcţiile n-au întârziat să-l răsplătească. Nu a uitat niciodată de rădăcinile sale, moștenind spiritul 
de generozitate specific altruismului creștin, ceea ce a făcut din el „un prieten credincios” pentru contemporani 
ajutându-i cu fapta atunci când avea posibilitatea, sau măcar cu o vorbă bună, dacă necazurile celor din jur îi 
depășeau puterile”(pag.26). 

Unul dintre colaboratorii cei mai apropiaţi ai lui Trandafir Cocârlă, lon Geană, vicepreședintele Consiliului Popu- 
lar Judeţean, mărturiseşte despre el: „Cocârlă era un tip foarte constructiv, receptiv la orice idee... Niciodată nu 
spunea: nu. Să vedem. Să studiem. Să experimentăm. Avea experienţă, pregătire de excepţie, era doctor inginer, 
universitar, avea și relații, era bine cunoscut. Dar dincolo de toate acestea, marea lui calitate era felul lui de-a fi. 
Modul lui de a trata cu oamenii, de-a aborda problemele. Puterea de a asculta. Ştia să se facă apreciat. Ştia să se 
facă simpatizat... El a avut această mare calitate. De aceea lumea îi păstrează o amintire deosebită, pentru că a 
ştiut să se facă simpatizat... El a ştiut să se facă plăcut și asta l-a ajutat mult... ”(pag. 34). În același fel se pronunţă 
şi Petru Codilă, şeful secţiei de învățământ din anii 1970: „A ştiut să se poarte, să lucreze cu oamenii. Eu niciodată 
nu am făcut ceva fiindcă mi-a fost frică de Cocârlă. Am făcut pentru că mi-a fost rușine de Cocârlă. În preajma lui 
nu-ţi era teamă. Era tolerant. Repet. Un om care judeca cu înţelepciune. Trebuia să faci un lucru din respect pentru 
el și nu de teamă”(pag.65). 

Astfel, „Trandafir Cocârlă a fost perceput de cei din jur ca un om de omenie, intelectual, universitar, un tehnocrat 
și abia apoi politician”(pag.7). 

Condus după același spirit al omeniei româneşti, Trandafir Cocârlă s-a manifestat totdeauna favorabil Bisericii 
străbune. Bunăoară, la mulţumirile ce i le adresează unui prieten pe care l-a ajutat să studieze la Viena istoria 
Graniţei Bănăţene, el răspunde:, N-am făcut pentru tine, Liviule (Groza n.n). Am făcut pentru istoria Caransebeşului 
şi pentru Biserica noastră Ortodoxă” (pag.80). Menţionăm că în acele timpuri, astfel de afirmaţii erau de-a dreptul 
riscante pentru un om politic de talia lui Trandafir Cocârlă. 

În acest context se înscrie și construirea bisericii din Turnu Ruieni, într-o vreme când acestea erau dărâmate... 
Spirit diplomatic și totdeauna binevoitor, Trandafir Cocârlă i-a sfătuit pe consătenii lui „să ridice zidurile pe lângă 
zidurile vechii biserici, să spună că au vrut să repare vechiul lăcaș și când au scos fereastra sau ușa, zidurile au căzut. 
Ei au făcut, iar tovarășul prim secretar le-a ţinut spatele”(pag.22). Sătenii spun că mai mult decât atât, i-a și ajutat 
cu câteva vagoane de cărămidă, în sens că trenul cu cărămidă având destinaţia Orşova, la ordinul lui, a fost oprit 
în gara Caransebeș, și de acolo cu căruțele au fost direcționate spre zidurile noului locaș de cult din Turnu-Ruieni. 
Cum era de așteptat în acele vremuri a avut reclamaţii „acolo sus”, dar Dumnezeu l-a ferit de rău... 

Și încă o situaţie similară relatată de data aceasta de şeful secţiei de învățământ din anii 1970: „lată, la un moment 
dat au fost mari discuţii pentru că în curtea Seminarului Teologic din Caransebeș s-a construit o biserică. Nu numai 
că nu a luat o poziţie oficială, dar a pregătit apărarea: „E atelier-școală. Dacă liceele industriale au atelierul lor, de 
ce n-ar avea și seminarul”(pag.65). 

Pe lângă acestea, Trandafir Cocârlă în calitatea de ministru, a salvat și biserica romano-catolică din Caransebeș, în 
sensul că s-a renunţat, prin aportul său, la ridicarea blocurilor, care să-i umbrească prezenţa în centrul orașului”(pag. 
38). 

De asemenea, cu același spirit diplomatic, în calitate de ministru, a condus în 1985, acţiunea de translatare a 
bisericii cu hramul „Sfinţii Arhangheli Mihail și Gavril” din Reșița. (pag. 36-38). 

La toate acestea se cuvine să adăugăm că și-a adus contribuţia și la construirea noii școli, din satul natal, ce-i 
poartă numele. 

În calitate de ambasador la Viena, „cu diaspora românească se întâlnea, de regulă, la Ambasada României. La 
recepții. La slujbele de la Biserica Ortodoxă Română. La Crăciun. La Paști. De Ziua Eroilor. Ambasadorul și Consulul, 
împreună cu soțiile, participau la Liturghie. Când a venit |.PS. Nicolae Corneanu, Mitropolitul Banatului la Viena, l-a 
primit la ambasadă. După aceea, i-a facilitat o întâlnire cu emigrația de la Viena, la Biserica Ortodoxă Română. În 
subsolul bisericii se afla Centrul Cultural Românesc. A venit şi Preafericitul Părinte Patriarh, însoţit de corul Patri- 
arhiei. Tot așa i-a primit. La Ambasadă. La Biserică. A fost la concertele corului. Și era înainte de revoluţie”(pag.98). 

În sfârşit, în interviul cu doamna Ana Cocârlă, soţia lui Trandafir Cocârlă, la întrebarea: „Ce avea mai sfânt? 
Răspundea: Sfânt pentru el era mama lui. MAMA lui! O considera într-adevăr o icoană. O sfântă, pentru că a rămas 
foarte tânără singură și niciodată nu s-a gândit să-și refacă viaţa. S-a luptat singură cu greutățile... . Și, revenind la 
morală, nimeni în sat n-a avut a-i face vreun reproș vreodată. Pe mama lui o vedea o sfăntă. Avea această icoană”. 

La întrebarea ce mai avea sfânt? doamna Cocârlă, răspunde: , Cinstea, Corectitudinea, Morala. El s-a străduit toată 
viaţa lui să fie un om corect, cinstit. Și asta aprecia foarte mult la oameni. Era un tip sentimental și aprecia sensibilita- 
tea... Munca pentru el era sfântă și făcută aşa cum trebuie. Cu toată fiinţa și cu toată capacitatea... Aprecia patriotismul 
oamenilor. Patriotismul, Naționalismul... Patriotismul nu a fost o noţiune abstractă pentru noi, însemna Turnu-Ruieni, 
însemna satul meu. Și toate acestea înglobate în ţara sa. Obiceiurile, tradiţiile din satul lui erau sfinte. Paștele, Cră- 
ciunul, Ruga. Atunci, întotdeauna eram prezenţi la masă. Cu familia. Cu rudele. Cu satul lui. Toate acestea la un loc 
erau sfinte pentru el. A fost un mare bănăţean. A fost un mare gugulan. A fost un mare iubitor al acestor ţinuturi. A 
Banatului de Munte, şi a oamenilor din Banat. La el orice bănăţean, orice gugulan era bine venit. Îi primea, îi ome- 

nea, îi ajuta. Fie că eram 
la Reșița, fie că eram la 
București, fie că eram la 
Viena, nu conta locul... Și 
ca structură, soțul meu a 
fost un bănăţean. O per- 
soană ambițioasă, mândră 
şi demnă. „Mi-s bănăţan!” 
„mi-s fruncea!"(pag. 101- 
102). În același timp, „a fost 
perceput, tratat, asimilat 
ca un veritabil lider, pen- 
tru că a fost de-al locului, 
„De-al nostru”... Trandafir 
Cocârlă a rămas cu ceea 
ce a făcut pentru semenii 
săi. Cât bine le-a adus. Lor 
şi comunității. Banatului | 
său drag. Se pare că acesta LU N (punc (ocnă 
a fost și marele secret al east 0! ” 1929-1991 k 
popularității sale”(pag.6). Sp Dn 

Şi fiindcă, într-adevăr, a 
fost „de-al nostru”, cei din 
Turnu-Ruieni nu l-au uitat, |. 
dar pentru ca să nu-l uite 
nici posteritatea, i-au eter- 
nizat imaginea sub forma | 
bustului aflat în parcul 
din faţa bisericii, precum 
şi numele pe o placă de 
marmură, fixată pe casa în 
care s-a născut, a crescut și 
s-a format ca om de ome- 
nie, ca om între oameni, ca 
om pentru oamenil... 

În același timp, Paro- 
hia Bisericii Ortodoxe 
Române din Turnu-Ruieni 
îi cinsteşte numele cu multă recunoștință, adeverind cuvintele Sfintei Scripturi care ne învaţă că „un nume bun este 
mai de preţ decât bogăţia, cinstea este mai prețioasă decât argintul și aurul” (Pilde 22, 1), iar „amintirea (pomenirea) 
celui drept este spre binecuvântare” (Pilde 10, 7). 


Note bibliografice: 

1. AnuarLiturgic și Tipiconal, 2019, Publicat cu binecuvântarea Preafericitului Părinte DANIEL Patriarhul Bisericii 
Ortodoxe Române, Editura Institutului Biblic și de Misiune Ortodoxă , București - 2018, pag. 3. 

2. Nicolae Mărgineanu, SUB SEMNUL OMENIEI, Editura pentru literatură, 1969, pag. 137-139. 

3. Dicţionar explicativ al limbii române, pag. 740 

VICTOR VLAD DELAMARINA - PERSONALITATE 
A SATULUI BĂNĂȚEAN DIN CÂMPIE 


Preot TIRON NARCIS CRISTIAN 
Parohia Victor Vlad Delamarina 

În contextul anului omagial al satului românesc, cred că este potrivit să evocăm una dintre personalităţile de 
seamă ale Banatului, care deși s-a stins la doar 26 de ani, a fost cel ce a deschis drumul poeziei „în grai”. 

Victor Vlad Delamarina, s-a născut la 31 august 1870 în localitatea Satu Mic, astăzi Victor Vlad Delamarina, lângă 
Lugoj. Tatăl, loan Vlad, era primar în Satu Mic, apoi advocat, iar mama, scriitoare și muziciană, Sofia Vlad-Rădulescu 
era fiica lui Constantin Rădulescu, primar al Lugojului. 

El a fost primul copil al familiei, după el născându-se surorile Lucia (1873-1913), Paula (1875-1884), și Laura 
(1877-1956). 

Avea o fire de artist, cu înclinații spre literatură, dar era atras de muzică, pictură și, în mod deosebit de teatru. 
Încă din copilărie a înjghebat o mică trupă de păpușari dând spectacole pentru familie şi cunoscuţi. A scris şi tradus 


câteva piese originale: „În cămin”, „Pentru ce mă-nsor aşa de iute” (monolog comic),„La miezul nopţii”, „Lacheiul peda- 


9og”,„Gusturile nu se discută”, „Pacienta” (acestea fiind amintite de Titu Maiorescu). A avut și traduceri ca„Fluturașul” 
şi „Învățătorul Policarp” (1883). A mai scris „Să vii mai des, monșerică” şi comedia „Fifi” dedicată mamei sale.' 


1 Gheorghe Luchescu, Lugojul cultural artistic, Timişoara 1975, p. 117 

La Lugoj urmează școala primară și gimnazi- 
ală, în limba maghiară, fiind prieten cu lon Popo- 
vici Bănăţeanul și cu Tiberiu şi Caius Brediceanu. 
A fost exmatriculat deoarece a participat la întru- 
niri ale Reuniunii Literare a Studenţilor Români 
din Lugoj și în 1884, împreună cu Niţă Popovici, 
organizează o reuniune literară cu public, cu un 
program complex, având un pronunţat iz patri- 
otic, nelipsind din program vestita creaţie Peneș 
Curcanul de V. Alecsandri”. 

În 1884, însoţit de bunicul său se mută la 
București, ca urmare a decesului tatălui său. Aici 
îşi continuă studiile la liceul Sf. Sava. 

În toamna anului 1886 începe cursurile 
Liceului Militar din Craiova, unde termina anul 
întâi cu bine primind gradul de fruntaș, iar în 
1887 se mută la lași. Aici participă cu desene 
şi caricaturi la un jurnal umoristic numit „Con- 
semnul” având pseudonimele de „Robespierre', 
„Ciornabara” şi „Delamarina”*. 

Între anii 1890-1892 era la Şcoala Militară 
Superioară de doi ani de la Bucureşti, unde îşi ia 
examenul de sublocotenent. 

După absolvirea școlii militare îşi face stagiul 
pe bricul „Mircea” cu care a călătorit pe Marea 
Neagră și Marea Egee până la Pireu şi Salonic. Își 
începe serviciul la Sulina pe vasul „Bistriţa”, iar 
ultima călătorie pe mare a fost cu crucișătorul 


„Elisabeta” 

În 1895, fiind bolnav de tuberculoză, îşi ia concediu medical şi merge să se trateze în străinătate (Bad Wrishofen- 
Germania, Abbazia-Croaţia și Merano- Italia), dar totul a fost în zadar. 

Cu vreo două săptămâni înainte de a muri s-a retras la moşia bunicului său Petrosa, lângă Herendeşti.* 

În 3/15 Mai 1896 încetează din viaţă şi este condus pe ultimul drum, aşa cum i-a fost dorinţa, într-un car cu boi, 
însoţit de tineri din satul în care s-a născut, îmbrăcaţi în port popular, și înmormântat la Lugoj. 

Victor Vlad Delamarina a avut înclinații spre teatru, care s-au manifestat încă din copilărie atunci când regiza 
şi punea în scenă atât creaţii proprii cât și ale mamei sale. Din călătoriile pe mare s-a întors cu numeroase desene 
și schiţe. De asemenea era preocupat de literatură, a scris poezii (atât în limbaj literar dar și în grai bănăţean-17) 
dar şi fabule. 

Versurile i-au fost publicate pentru prima dată în ziarul timișean „Dreptatea” (1894-1895), sub pseudonimul 
„Delamarina”, iar mai apoi într-o culegere postumă cu titlul de „Poesii bănăţeneșci- Întocmiri” în 1902 sub coordo- 
narea lui Valeriu Braniște. Titu Maiorescu i-a publicat poeziile în „Convorbiri literare” nr. 2 din 15 februarie 1898. 

Dar cea mai mare apreciere o au versurile „în grai”, acestea fiind de inspiraţie folclorică, cu întâmplări pline de 
umor și ironie: 

George Călinescu spunea că „Cel dintâi bănăţean cu care am făcut cunoștință a fost, în copilărie, Sandu Blegia 
al lui Victor Vlad Delamarina, ĂI mai tare om din lume” 

Victor Vlad Delamarina a rămas în memoria bănăţenilor care îl evocă în fiecare an printr-un festival de poezie 
„În grai”, prin faptul că satul natal îi poartă numele (din 1964) și o stradă din Lugoj (cea pe care a locuit) și una din 
Timişoara îi poartă numele. 


2 Constantin- Tufan Stan; Gheorghe Luchescu, Victor Vlad Delamarina și familia sa. Contribuţii biografice, Ed. Eurostampa, 
Timişoara, 2009, p.10 

3 Idem, p.11 

4 Idem, p.65 

5 Idem, p. 117 

PREZENTĂRI DE CARTE 


FRANCO ZEFFIRELLI, 
IISUS. POVESTEA UNEI CAPODOPERE! 


1 traducere de Rodica Buburuzan, București, Editura Orizonturi, 1991, 156p. 


Dr. FLORIN-CORNELIU POPOVICI 


15 iunie 2019 eo 
dată cernită pentru 
cinematografia mon- 
dială, fiind ziua în care 
ne-a părăsit pentru 
totdeauna, la vârsta 
de 96 de ani, marele 
actor, scenarist și regi- 
zor Franco Zeffirelli, cel 
care, între numeroase 
filme care au scris isto- 
ria în industria de gen, 
e autorul celei mai 
cunoscute, inspirate, 
îndrăgite şi premiate 
pelicule despre viața 
Mântuitorului, anume 
4 lisus din Nazaret 
A î PM E e | şi (1977). Dincolo de 
succesul răsunător pe care l-a avut filmul cu pricina, preferat şi astăzi de publicul cinefil pasionat de subiecte cu 
tematică religioasă, regizorul italian a simţit nevoia să scrie și o carte însoțitoare, o carte-acoladă-corolar, lisus. 
Povestea unei capodopere, în care ține să se explice, să vină în întâmpinarea doritorilor de a afla mai mult despre 
filmul-reper și bucătăria sa internă, cu o distribuție de excepţie și cu un interpret de mare sensibilitate, acuratețe și 
fineţe, Robert Powell, în rolul antologic al lui lisus: „Toate acestea ne sunt povestite într-o legendă milenară; le-am 
păstrat și le-am tratat, cum spuneam, cu credinţă. Cum am reușit? Este suficient să crezi sincer în aceste lucruri, să 
te cufunzi în semnificaţia lor şi atunci, chiar fără să-ţi dai seama, devii ca un copil care ştie să privească fără intenţii 
critice, lăsându-se purtat de propriile lui convingeri. (p.91) Fascinante sunt și confesiunile despre alegerea perso- 
najului colectiv, apostolii. 

Încă de la primele pasaje ale cărţii de tip memorii, Franco Zeffirelli, cel fascinat de modelul arhetipal, cel ce-şi 
argumentează alegerile, ţine să precizeze că filmul e de domeniul întâlnirilor fericite, providenţiale, că, fără deo- 
sebire, le-a marcat destinele tuturor celor care au contribuit la realizarea lui, resimţindu-se din plin omniprezența 
sacrului, fapt ce a înlesnit considerabil naturaleţea celor prezentate pe scenă: „Este bine cunoscută capacitatea 
actorilor (o predispoziţie pe care toţi o posedă, în măsuri diferite, la drept vorbind) de a opera în interiorul lor înșiși 
o transformare totală, adesea incredibilă și miraculoasă, care le permite să devină efectiv o altă persoană, un alt 
personaj, tot atât de veridic ca propria lor ființă” (p.76) 

Deși regizorul nu se afla la o primă experienţă în materie de filme de inspiraţie istorico-religioasă (fiind și auto- 
rul unei producţii cinematografice despre sfântul Francisc), întâlnirea cu lisus a fost una care depășește cu mult 
limitele raţionalului și/sau explicabilului, cu atât mai mult cu cât, înainte să înțeleagă că megaproducţia în cauză, 
devenită capodoperă (întinsă pe parcursul a șase ore și jumătate, o premieră a acelor vremuri, neobișnuite cu 
filmele-maraton), parte organică din destinul său, avea să evite sistematic subiectul, să i se sustragă sub diferite 


N 

forme, Zeffirelli nefiind un catolic practicant sau un creștin cu preocupări religioase solide: „Mărturisesc că toată 
povestea filmului meu despre Christos, la care meditez acum, când filmul s-a realizat, mă face să gândesc, ba 
chiar să constat, că s-a creat în jurul meu, într-un anume moment al vieţii mele, o adevărată <<conjuraţie>> de 
evenimente. Prefer să folosesc această expresie decât să cedez tentaţiei izvorâtă, desigur, din orgoliul şi vanitatea 
mea - de a crede în vreo ticluire misterioasă, în deciziile pe care le-ar fi luat, în locul meu, acela care, cum spune 
Romeo, umflă pânzele corăbiei existenţei noastre” (p.5) 

Retrospectiva lui Franco Zeffirelli este una care vine să sublinieze complexitatea peliculei, fiind consemnate cele 
mai importante momente ante și post filmare. De la ideea proiectului (care aparține lui Pier Emilio Gennarini și 
Fabiano Fabiani, idee preluată și împărtășită în afara Italiei și de către Sir Lew Grade, cel cu menirea de a-l convinge 
pe Zeffirelli să accepte provocarea, fapt întâmplat la finele lui 1973), la alegerea toposului propice filmărilor (în 
vederea reproducerii cât mai fidele a Nazaretului sau a Bethleemului din vremea lui Hristos, după lungi, atente și 
laborioase căutări în teren, sunt preferate Marocul (Fertassa, Tanger, Ouarzazate, Temezreth, Agrou, Meknes, Fes, 
Moulay ldris — sate berbere) și Tunisia (Monastir, Soussa), în dauna Israelului, Egiptului și Palestinei, pe motiv că 
în zonele aride ale Africii ruralul ancestral, foarte bine conservat, cadra cel mai bine cu tematica filmului și venea 
în sprijinul ideii de autenticitate și de veridicitate), de la reconstruirea fidelă a unor locuri încărcate de sacralitate 
(devenite, ulterior motiv de atracţie turistică), la alegerea actorilor (de primă mână, majoritatea superstaruri, ade- 
rând imediat și necondiţionat la proiect și acceptând să fie retribuiți cu sume derizorii din cauza bugetului limitat: 
„„„Niciunul dintre aceşti actori nu fusese ales pentru numele lui sau pentru succesele de ultimă oră, ci numai și 
numai pentru că era vorba de cea mai bună alegere, despre acela care răspundea cel mai bine cerințelor unui 
personaj sau altuia. În schimb, am respins numeroase candidaturi avansate de înşişi agenţii sau comanditarii fil- 
mului: englezi, americani și italieni, chiar dacă era vorba de mari actori, care însă nu erau potriviţi pentru rolurile 
pe care le ofeream eu. 

Vreau, totuși, să subliniez un lucru, ă propos de extraordinara participare a actorilor celebri la film, anume că 
toți, fără excepție, au acceptat să fie plătiţi cu mult sub nivelul normei realizate. Îi prevenisem pe toţi: singura stea 
a programului avea să fie cea a Bethleemului. Suntem cu toţii în slujba ei. Nu ne putem permite să oferim sumele 
pe care le merită fiecare dintre noi. Toţi au situat mai presus de calculele materiale, de altminteri legitime, plăcerea 
de a lua parte la o întreprindere atât de deosebită, cu o semnificaţie atât de înaltă ”-p.35-36). 

Dar cea mai mare dificultate, cea mai spinoasă problemă pe care a întâmpinat-o Zeffirelli în identificarea acto- 
rului care să-l interpreteze pe lisus Hristos (dar și a Fecioarei, asupra căreia voi reveni), un rol capital, chintesenţial, 
încărcat de o uriaşă responsabilitate, blazon al unei uriaşe realizări artistice bazate pe concentrări umane și materiale 
deosebite. Tot mâna divinității și-a spus cuvântul și de data aceasta, cel ales fiind, în cele din urmă, Robert Powell, 
talentat actor britanic de teatru și de comedie la acea oră, cu un bogat palmares, deși, paradoxal, într-o primă fază, 
rolul ludei ar fi fost cel care i s-ar fi propus). Ca un element de curiozitate, iniţial, în rolul lui lisus, au fost luați în 
calcul Dustin Hoffman și Al Pacino, chiar dacă, din perspectiva zilei de azi, cu greu ni-i putem imagina pe cei doi 
(altfel, actori de geniu) în postura Nazarineanului. Nu atât biografia onorantă a lui Robert Powell (actor excentric, 
cinic și extravagant, după cum îl portretizează Zeffirelli, privit de unii cu sarcasm și cu scepticism) sau parcursul său 
profesional impresionant au cântărit decisiv în alegerea lui Powell pentru rolul lui lisus, cât charisma sa, fizionomia 
şi, în special ochii, oglindă a sufletului, purtători de mesaj, înzestrați cu o uriașă capacitate de expresie: „Ochii lui 
Powell erau pentru mine principalul mijloc de comunicare între el și public, ochii aceia de cristal care te străpung 
şi care îți dogoresc gândurile și privirea: efect profund tulburător, ce constituie principala sursă a fascinaţiei extra- 
ordinare pe care o exercită acest om asupra celor care îl privesc” (p.75), sau „lată de ce ochii, mai ales ochii, sunt 
foarte importanţi. Trebuia ca ei să fie sălașul unei lumini, al unei taine, al unui mister lăuntric: (p.98) 

Din momentul în care Robert Powell s-a alăturat echipei de filmare, a început transfigurarea sa completă (exte- 
rioară și interioară), conştientizarea misiunii sale monumentale, intrarea sa în rol, empatizarea, pe cât umanitatea 
o îngăduie, cu divinul personaj. O provocare deosebită a constituit-o și punerea-n scenă a Evanghaeliilor (altceva 
decât „o simplă culegere de fabule ale unui Andersen sau La Fon- p.86), punerea-n scenă a lui lisus: care texte să 
fie verbalizate de Powell-lisus, pe ce anume să se pună accentul şi pe ce nu, cum să se ajungă la un echilibru între 
partea istorică și cea religioasă, cum să se evite, pe cât posibil, intruziunea elementului politic, cum să se reziste 
în faţa tentaţiei de a se pătrunde și în zonele mai puţin explorate de textele sacre (echivalent al unor speculaţii) și 
în episoadele mai puţin cunoscute din viaţa lui lisus (copilăria și adolescenţa): „Pentru mine, Evanghelia este, în 
realitate, jurnalul anilor de predicaţie ai lui lisus, povestea lui la vârsta maturității. (p85) 

La fel de bine, Franco Zeffirelli şi echipa sa de specialiști, între care s-au numărat consultanţi-somităţi în materie 
de teologie (au existat cazuri în care, între aceștia, au avut loc adevărate polemici pe marginea dogmei), au trebuit 
să ţină piept unor ipoteze eretice care se sustrăgeau variantei „oficiale” vizavi de adevăratul chip al lui lisus (există 


Învierea 21 


i 


opinii, formulate încă din vechime, cum că înfățișarea Mântuitorului friza banalitatea şi lipsa de măreție, dublate 
de cele care situează, din lipsa unei rigori temporale în urmă cu mai bine de două milenii, vârsta christică la 39 de 
ani, şi nu la 33, cum se cunoaşte îndeobşte; totodată, se vehiculează idei cu o argumentaţie șubredă, potrivit cărora 
primii creştini ar fi mistificat înadins viaţa Mântuitorului pentru a o face să concorde cu profeţiile din textele sacre). 

Cartea lisus. Povestea unei capodopere interesează și pentru aspectul documentar, aici fiind reproduse parte 
din notele de călătorie ale regizorului și din scrisorile trimise de Zeffirelli lui Vincenzo Labella (datate 1975) sau 
surorii Fanny (1975, 1976), în care subiectul dominant îl constituie greutăţile întâmpinate de regizor la realizarea 
filmului, dar şi rezultatele spectaculoase obținute. 

Rod al unei experienţe colective, în care un rol primordial l-a avut echipa, lisus din Nazaret atinge sublimul 
și datorită interpretărilor de excepţie ale lui Anthony Quinn, în rolul lui Caiafa, Peter Ustinov, în rolul lui Irod, a 
Annei Bancroft, în rolul Mariei-Magdalena, a Valentinei Cortese, pe post de lrodiada, Michael York, în rolul lui loan 
Botezătorul, a lui James Manson, în rolul lui losif din Arimateea, Rod Steiger în rolul lui Pilat, Racel, în rolul orbului, 
Christopher Plummer, ce-l joacă magistral pe lrod Antipa, a Oliviei Hussey, în chip de Maria, a lui sir Lawrence Oli- 
vier ce-l întruchipează pe Isaiia, Yorgos a lui Voyagis, în rolul lui losif sau a lui lan McShane pe post de luda: „Este 
o galerie atât de bogată, încât nu voi conteni să mă întorc la ea, cu sufletul și amintirea, sub raza acestei stele care 
cu siguranţă ne-a călăuzit pe toţi: (p.42). 

Filmul propus de Franco Zeffirelli care în subtext preia și duce mai departe toate preceptele pe care e funda- 
mentat creștinismul, poate fi interpretat sub diverse aspecte: teologic, artistic, filosofic, școală de cinematografie 
etc.: „Nu cred; vreau să spun că am senzaţia, din zi în zi mai puternică și mai clară, că până și cei mai blamabili din- 
tre ei, chiar şi aceia care și-au legat numele de filme de cu totul altă factură, așadar până și ei s-au pomenit prinși 
într-o <<conjuraţie de evenimente>> asemănătoare cu aceea care m-a condus pe calea <<mea>> spre Damasc. 

Acest film a fost într-adevăr un paradis terestru, vizitat din când în când de spirite binefăcătoare. [...] 

lisus a însemnat o adevărată școală, de o valoare unică pentru grupul considerabil de tineri actori care, fie ca 
apostoli, fie ca personaje ale providenţialului nostru <<repertoriu larg şi generos>>, au avut ocazia, de-a lungul 
atâtor luni de turnare, să vadă perindându-se pe dinaintea lor, trecând zilnic pe lângă ei, cele mai mari talente ale 
cinematografiei și teatrului mondial. (p.40-41). 

Chiar și în ipostaza de capodoperă, filmul nu se pretinde întruchiparea perfecțiunii, nici nu face prozelitism, 
învecinarea cu divinitatea constituind priza pe care o are la public: ,Contemplând trecutul, cum ai privi o cărare din 

vârful muntelui, care șerpuiește până ajunge în pisc, îmi dau seama, sper sau doar îmi imaginez că toate acestea 
s-au întâmplat potrivit dorinţei și voinţei cuiva anume. Nu pretind că aş avea o poziţie privilegiată, dar mă declar 
convins că toţi oamenii, într-un fel sau altul, sunt chemaţi să își asume o responsabilitate, o iniţiativă, să ducă la 
bun sfârșit o acţiune, o întreprindere, să devină, într-un cuvânt, uneltele lui Dumnezeu. (p.38) 

Indiscutabil, Franco Zeffirelli este un vizionar, el „vede” (cu ochii minţii) înainte de a pune-n scenă. Îl ajută și 
toposurile atent alese, păstrătoare de ceremonialuri şi de tradiții ancestrale, cele mai multe reproduse cu acurateţe-n 
film. Din această perspectivă, filmul poate fi privit și ca o experiență multiculturală extinsă. Cu titlu de document, 
valoroase sunt ideile despre film și tehnica filmării consemnate de Zeffirelli în notele sale de călătorie, ocazie cu care 
fixează cadre, croiește planuri, imaginează abundent (încercând să se apropie, din punct de vedere al autenticităţii, 
de acel illo tempore sacru readus în prim-plan). Lor li se adaugă mărturiile de epocă despre Marocul și Tunisia anilor 
'70, deţinătoare ale unor toposuri de poveste devenite parte a patrimoniului universal. Mărturiilor despre film li se 
adaugă și părerile personale ale lui Franco Zeffirelli despre personajul lisus: „Marocul este o ţară profund ataşată 
tradiţiilor islamice. Marocanii au respins cu fermitate ideea turnării filmului despre Mahomed, tocmai fiindcă nu 
acceptă ca figura Profetului să fie redată prin intermediul ficţiunii scenice. Va trebui să apelăm la întreaga noastră 
ştiinţă dialectică - și la ajutorul lui Dumnezeu - ca să ni se deschidă porțile acestei țări atât de asemănătoare, prin 
vivacitatea caracterului său și puritatea vieţii, țării de origine a lui lisus” (p.95) 

Valoroase pentru cinematografia în sine, dar şi pentru creaţia și arta în genere, sunt pasajele (Limitele 
cinematografiei) în care regizorul dezbate problema delicată a ceea ce rămâne în afara aparatului de filmat: ,..... 
misterul în sine nu poate fi prezentat. Și, mai ales, nu în cinematografie, acest tărâm al fragjilităţii și insuficienței.[...] 

Cinematografia nu oferă cadrul potrivit acelei concentrări absolut necesare, acelei participări fără de care nu 
te poţi apropia de supranatural, de mister. [...] 

Dar zbuciumul lui lisus, prea intim pentru a putea fi manifestat în exterior, risca să-i provoace spectatorului o 
stare de confuzie. 

lată una din situaţiile în care cinematografia și-a dovedit, pentru mine, ca autor, limitele expresive. În mod 
incontestabil, deși efectele erau splendide, îmi dădeau senzaţia de fals” (p.110-111) 

Revenind la aventura identificării persoanei potrivite să interpreteze rolul Fecioarei Maria, Franco Zeffirelli con- 
semnează acest lucru pe pagini extinse: „Maria mi-a ridicat o problemă foarte spinoasă, o problemă de distribuţie 
la fel de dificilă ca în cazul lui lisus. 

Am căutat pretutindeni actrița potrivită: în Sardinia, în Grecia, în Spania, peste tot în lume, actriţa care să inter- 
preteze rolul Mariei, care nu trebuia să scoată nicio vorbă, căci nu era cazul să vorbească. Ea rostește doar câteva 
cuvinte la început, apoi personajul rămâne cufundat în tăcere. Odată împlinită misiunea de a-l aduce pe lume pe 
lisus, ea nu mai scoate niciun cuvânt. Priveşte, ascultă, cu un aer absent, veșnic îndurerată , rămânând o prezenţă 
care îşi va găsi expresia finală în suferinţă. Aceste elemente reduceau considerabil rolul unei actriţe care ar fi trebuit 
să susțină un text, dar, în schimb, trebuia să găsesc o prezenţă fizică absolut convingătoare. [...] 

Maria, această femeie care pentru noi reprezintă izvorul absolut al binelui, al duioșiei, dragostei, al frumuseţii 
sentimentelor, era, în viaţa de toate zilele, un personaj enigmatic, tulburător, pe care nu l-am putea defini cu exac- 
titate. La fel trebuia să fie și în film.[...] 

S-au prezentat sute, dar niciuna nu mi-a fost pe plac. Într-un sfârșit, m-am gândit la Olivia Hussey, actriţă pentru 
care nutream multă afecţiune și care jucase deja în Romeo și Julieta. 

Am reușit s-o găsesc și, în ciuda celor șapte ani de când n-o mai văzusem, am constatat că păstra același aer 
tineresc, aceeași piele de camelie, aceeași expresie inocentă a feței, același aer de nedumerire visătoare. [...] ... 


Sr 


era, într-un cuvânt, pură. (p.96-98) 


Câteva consideraţii personale pe marginea filmului și a cărții. Imensa popularitate de care s-a bucurat și se bucură 
încă Robert Powell, interpretul lui lisus Christos a condus, paradoxal, la falimentarea omului Powell, întrucât, de la 
apariţia filmului pe micul ecran (1977) și până în zilele noastre, în mentalul colectiv s-a încetățenit ideea că niciun 
alt rol nu se va ridica vreodată la înălțimea celui care i-a adus consacrarea (imensa popularitate care strivește), de 
unde și modesta prestație scenică ulterioară a actorului englez, nevoit să atragă atenţia, în repetate rânduri, de a 
nu se face confuzii de identitate (sau false identificări) și de a se evita, pe cât posibil, ispita egolatră: „După această 
muncă, Robert Powell va trece, desigur, la multe alte roluri, multe alte personaje, în cinema și în teatru, diferite 
tocmai datorită dorinţei acestui actor de a nu rămâne prizonierul <<teribilei mreje>> a lui lisus; poate chiar roluri 

antitetice. Dar acest rol îşi va pune pe viaţa lui de actor și de om o pecete care va rezista timpului și împrejurărilor." 
(p.78) 

lisus din Nazaret, capodoperă indiscutabilă, inspirată din realitate, e totuși doar o ficțiune, o reprezentare 
artistică strălucită, o variantă scenică de geniu, relaţia Creator-creatură, divin-uman fiind esenţa și cheia de boltă a 
întregii producţii cinematografice zeffirelliene. Din momentul intrării în rol, jucându-l pe lisus din Nazaret (și aici se 
deschide o întreagă discuţie care basculează înspre domeniul filosoficului, despre dialogul actorului cu propria-i 
conștiință, împăcarea cu sinele vizavi de complexitatea rolului, de ce a rămas pe dinafară și n-a putut fi exprimat și 
reprodus prin mijloacele limitate puse la-ndemână de arta cinematografică, de ridicarea la înălțimea așteptărilor, 
felul în care îl joci pe lisus, satisfacţiile profesionale etc.), Robert Powell nu-și mai aparține. Filmul nu-și propune să 
iasă din zona artisticului sau a ficţionalului, măreţia personajului fiind de necontestat: „Multe se vor spune despre 
acest film, despre ceea ce semnifică ori vrea să demonstreze. Dar adevărata lui menire nu este alta decât de a dărui 
lumii un strop de credinţă. Acestei lumi atât de zbuciumate a zilelor noastre! 

Nu putem pretinde ca un film, un simplu film, să poată nărui, prin tema și imaginile sale, toate îndoielile, toate 
semnele de întrebare pe care le ridică în continuare figura lui Hristos și pe care le sporesc neîncetat unele curente, 
roade ale vremurilor frământate pe care le trăim, precum laxismul, hedonismul și cinismul.[...] 

Să-l considerăm, așadar, o simplă invenţie? Chiar şi așa, nu vom conteni să ne minunăm de forța lui extraordinară 
de a pogori asupra umanităţii o lumină universală, de a civiliza barbarii, de a face mai buni și mai curaţi oameni de 
toate rasele, de a trezi în sufletele celor mai răi căinţa și a sădi în inimi sămânţa blândeţii. (p.152-153) 

La fel și faptul că, la scară planetară, creștinismul, ca religie a iubirii, a păcii, armoniei și toleranței, e o certitu- 
dine, avându-și milioanele de adepţi, existând ca religie fundamentală (între cele cinci majore recunoscute oficial), 
lisus Christos s-a afirmat ca personaj istoric, personalitatea sa fiind una copleșitoare, existenţa sa de netăgăduit, 
iar creștinismul nu ar trebui să fie (să devină) obiect de dispută teologică/politică. La fel de bine, în ciuda tuturor 
schismelor posibile şi a diferenţelor de dogmă, nu există un Christos-Dumnezeu catolic, ortodox sau de altă fac- 
tură, ci unul singular, etern, imuabil, iar închinarea la idoli (recte, chipul cioplit) nu este productivă. Totodată, lisus 
din Nazaret nu-și propune să destabilizeze, să stârnească polemici, să modifice paradigme sau să contrazică, 
n-are un rol eretic-blasfemiator, ba dimpotrivă, contribuie la întărirea credinței, fără a i se substitui (credinţa este, 
nu-i așa, în noi). Ceea ce-l legitimează pe Robert Powell, implicit pe Franco Zeffirelli, este curajul de a „ataca” un 
astfel de subiect complex și delicat, responsabilitatea asumată în fața a milioane de privitori, fiindcă, trebuie s-o 
recunoaștem deschis, în joc s-a aruncat o imensă miză: cariera de artist. Personaj iconic, emblematic, lisus Christos 
atrage și impresionează prin divinitatea și deopotrivă umanitatea pe care le conține şi care se degajă plenar din fiinţa 
acestuia. În vecinătatea Sa, omul, cel care conţine licărul, grăuntele de divinitate. lisus din Nazaret e conceput 
în numele libertăţii de exprimare și de creaţie, libertatea fiind, după cum se știe, un „bun” colectiv inalienabil. 
Marele merit al filmului este acela că unește oameni, că întinde punți imaginare între semeni, că își propune să coop- 
teze spectatorul la marele mister: „Relatând aceste întâmplări tainice, trebuie lăsată lectorului libertatea deplină 
de a participa sau nu la ele, de a completa de la sine ritualul sau a-l refuza. Dacă spectatorul și actorul nu trudesc 
împreună, nu există un spaţiu al misterului, nu se poate crea acea legătură tainică, acea zonă ce constituie însăși 
raţiunea de a fi a teatrului: (p.112) 

Cartea lui Franco Zeffirelli echivalează cu o mărturisire extinsă. Nu doar momentele aurorale, pline de inspiraţie 
artistică sunt cuprinse aici, ci și neputinţele de a transmite emoție, lacunele interpretative și în forțele proprii, 
dificultățile din timpul filmărilor, ispita alunecării înspre latura tendenţiosului, insuficienţa mijloacelor tehnice care 
să aducă un spor de credibilitate scenelor de o importanţă capitală din viaţa lui lisus (edificatoare fiind prezenţa 
Mântuitorului printre Apostolii Săi după Înviere, secvenţa Cinei Cea de Taină sau a tămăduirii orbului). 

Cugetările lui Franco Zeffirelli au rolul de a ne da de gândit: „Iuda a trădat cu adevărat? Și, dacă într-adevăr a 
trădat, de ce a făcut-o? Trădarea lui era necesară? Răspunde ea, oare, unei logici necesare a istorisirii evanghelice 
sau poate nu reprezintă decât un adaos dramatic, o măsură de precauţie luată pentru a justifica arestarea lui lisus?” 
(p.139) 

Munca lui Zeffirelli şi a echipei sale este una de creație, dar și de subtilă și profundă (auto)analiză. Marele regizor 
nu uită să sublinieze importanţa covârșitoare a muzicii în film, „pecetea operei cinematografice” (p.148), coloana 
sonoră a lui lisus din Nazaret fiind realizată de binecunoscutul muzician Maurice Jarre. 

Filmul lisus din Nazaret își are viața proprie. Niciodată perfect, dar perfectibil, el e depozitarul valorilor perene 
pe care e construit creștinismul: iubire, pace, toleranţă, armonie, echilibru. 

PREOT MARIAN VILD 
STUDII BIBLICE! 


' Editura Universităţii din București, 2018, 159 pagini. 


Preot prof. univ. dr. SORIN COSMA 


Volumul de față cuprinde un p M V 
număr de șase studii publicate de R. MARIAN VILD 
Părintele lect. univ. dr. Marian Vild 
în perioada 2008-2016 în Anuarul 
Facultăţii de Teologie Ortodoxă SL] [) | | H | H 
„Justinian Patriarhul” din cadrul 
Universităţii din Bucureşti. 

Diversele probleme tratate 
evidenţiază preocupările autoru- 
lui din domeniul studiului biblic al 
Noului Testament, în interpretarea 
specifică Bisericii Ortodoxe, alături 
de interesul de a actualiza perma- 
nent studiul la exigenţele cercetării 
moderne academice. 

Parcurgând cuprinsul celor șase 
studii, reținem rezultatele cercetă- 
rii interprinsă de autor, după cum 
urmează: 

1. Metodele studiilor biblice 
moderne și erminia ortodoxă (p. 
11-35). 

Autorul pleacă de la faptul că sco- 
pul ermineuticii este unul teologic — 
spiritual, în sensul că are prioritate 
vorbirea cu Dumnezeu, și apoi vor- 
birea despre Dumnezeu, dar nu ori- 
cum, ci în Duhul lui Dumnezeu, care 
ne va „călăuzi la tot adevărul” (loan 
16,13), călăuzire ce se realizează în 
Biserică și pentru Biserică. 

Pe temeiul acestei precizări, fără 
a fi împotriva metodelor moderne în 
domeniul cercetării biblice, autorul evidenţiază faptul că erminia ortodoxă le foloseşte cu mult succes, ca instru- 
mente menite să ne ajute la înțelegerea și aprofundarea Cuvântului lui Dumnezeu, ce conduce la cunoașterea lui 
Dumnezeu. 

2. Nunta din Cana (loan 2,1-11). Câteva note exegetice și teologice (p. 37-60). 

Dată fiind încărcătura teologică a textului care relatează despre participarea Mântuitorului la Nunta din Cana 
Galileii, ca început al activităţii Sale mesianice, săvârșind cu acest prilej prima Sa minune, studiul aduce contribuţia 
la înţelegerea și aprofundarea aspectelor exegetice cu implicaţii teologice , în primul rând minunea transformării 
apei în vin, şi în acest context rolul Maicii Domnului în realizarea acestei minuni, cât și a implicării Fiului lui Dum- 
nezeu în actul căsătoriei și al familiei. 

3. Botezul pentru cei morţi (| Corinteni 15,29) O aluzie enigmatică a Sfântului Apostol Pavel (p. 61-82). 

Problema botezului pentru cei morţi la care se referă textul din | Corinteni 15,29 a constituit de-a lungul vremii 
una din exigenţele pauline, de unde și preocuparea exegetică diversificată în lămurirea ei. Făcând o incursiune în 

istoria exegezei textului, cu 
prezentarea principalelor 
ipoteze sugerate de inter- 
pretarea patristică și de cea 
modernă, autorul concluzi- 
onează că referirea paulină | 
la botezul pentru cei morți 
vizează practica îndătinată 
a botezului creştin, ca fiind 
compatibilă cu teologia 
paulină, care interpretează 
botezul creștin ca pe o 
moarte și înviere cu Hristos 
(Romani 6,3-14). 

4. „Unul Sfânt, Unul 
Domn lisus Hristos întru 
Slava lui Dumnezeu Tatăl, 
Mărturisirea liturgică de inspiraţie biblică (| Corinteni 8,6; Filipeni 2,11). 

Scopul acestui studiu rezidă în evidenţierea corelaţiei harice între cultul divin și „Cuvântul lui Dumnezeu, viu și 
lucrător” (Evrei 4,12) în viaţa Bisericii și a credincioșilor în cadrul evlaviei liturgice. Textul:„Unul Sfânt, Unul Domn 
lisus Hristos întru Slava lui Dumnezeu Tată. Amin” din cadrul Sfintei Liturghii reprezintă o mărturisire de credinţă 
formată din două expresii pauline: „Unul Domn lisus Hristos” (| Corinteni 8,6) și „să mărturisească toată limba că 
Domnul este lisus Hristos întru slava lui Dumnezeu Tată!” (Filipeni 2,11). Prin exegeza celor două texte, autorul 
motivează asocierea lor liturgică, în sensul că ambele texte proclamă dumnezeirea lui lisus Hristos ca „Domn”, 
având în același timp o conotaţie trinitară și o nuanţă eshatologică. 

5. Epistola | Corinteni a Sfântului Apostol Pavel - Noţiuni isagogice (p. 107-129) 

Noţiunile isagogice privind autorul, destinatarii, motivele și scopul scrierii, precum și contextul în care au fost 
redactate epistolele neotestamentare au o importanţă deosebită în dezbaterea diverselor probleme cu care s-a 
confruntat Biserica apostolică. Deși scrierile care alcătuiesc Noul Testament au un caracter ocazional, fiind elabo- 
rate ca răspuns la situaţiile concrete cu care s-au confruntat credincioșii, rezolvarea diverselor probleme de către 
scriitorii inspirați de Duhul Sfânt, având o autoritate dumnezeiască, rămân normative în viaţa creştină ca o Sfântă 
Tradiţie ce reprezintă memoria vie a Bisericii. În acest sens, Epistola | către Corinteni a Sfântului Apostol Pavel este 
singura din corpus-ul paulin, care a fost calificată drept„disciplinară”, datorită faptului că abordează cea mai bogată 
şi diversă tematică, de la probeleme practice, sociale și morale, până la cele liturgice şi dogmatice... 

Prezentul studiu are un interes deosebit deoarece lămurește toate aspectele isagogice legate de Epistola | către 
Corinteni a Sfântului Apostol Pavel printr-o abordare concisă, ancorată într-o bibliografie patristică, actualizată 
prin studiile cele mai recente. 

6. „Despre cei ce au adormit nu voim să fiţi întru neștiinţă..” (| Tesaloniceni 4,13). Învățătura Noului 
Testament cu privire la cei adormiţi (p. 129-159). 

Autorul examinează textele eshatologice neotestamentare în contextele specifice în care au fost surprinse de 
sfinţii autori. 

Studiul se deschide cu câteva precizări privind condiţia omului căzut și moartea ca răsplată a păcatului, precum 
şi o succintă prezentare a concepţiei biblice despre alcătuirea omului. În continuare, studiul se referă la moartea 
şi învierea credincioșilor, încheind cu capitolul privind învierea și judecata finală. 

Menţionăm că toate aceste aspecte, dar în special cele ale eshatologiei pauline, constituie o preocupare de mai 
mulţi ani intreprinsă de Părintele lector univ. Marian Vild, sintetizate într-o magistrală teză de doctorat publicată 
nu de mult (2017) la Editura Universităţii din București. 

Până aici ne-am referit succint la șase studii publicate în prezenta colecție. Cu această ocazie ne-am adresat 
legitima întrebare: de ce numai șase ?! ... Fiindcă Părintele lector univ. dr. Marian Vild a elaborat mai multe studii 
de înaltă ţinută ştiinţifică publicate cu prilejul mai multor participări academice... 

Dar dincolo de această remarcă, vom reţine, în concluzie, că învățământul teologic universitar românesc are 
resurse inepuizabile în afirmarea exegezei ortodoxe, iar studiile Părintelui Marian Vild constituie o dovadă con- 
vingătoare în acest sens. 

DESPRE PRESA ECLEZIASTICĂ 


Prof. MARIA TCACIUC BRĂTEANU 


De când a apărut presa scrisă, periodicele (ziare, calendare, reviste) au constituit de-a lungul timpului cea mai 
ieftină și „la zi” sursă de informare politică, economică, literar-culturală, istorică, bisericescă, ecologică etc. 

Tiparul a pătruns la noi începând cu 1507 când s-au tipărit în Mănăstirea Domnească a Dealului de lângă Târ- 
goviște sau în Mănăstirea Bistriţa de peste Olt a fraţilor Craiovești liturghiere, evanghelii, ş.a. Tot în acest secol au 
venit pe meleagurile românești tipografi din Italia (Veneţia) și Serbia care au folosit tiparniţe pentru multiplicarea 
tipăriturilor. Încă din anul 1789 o societate de cărturari români din Ardeal a cerut guvernatorului permisiunea să 
publice la Sibiu o gazetă românească pentru ţărani. Dar de la cea mai veche scriere apărută la lași, în 1790 „Courier 
de Moldavie”, ziar tipărit pe o coloană în limba ţării noastre și pe cealaltă coloană în limba franceză (fiind socotită 
data primului periodic apărut pe teritoriul românesc) sau de la „Chestomaticul românesc” tipărit la Cernăuţi de 
către Theodor Racoce în 1820, ziarele și revistele ieșite de sub tipar până în zilele noastre au primit numeroase 
titluri, au avut diferite formate, tiraje, apariţii și au abordat foarte multe probleme cuprinzând toate domeniile 
ajungându-se ca în anul 1912 în România să existe 598 de periodice dintre care 31 bisericești și didactice. Este 
cert faptul că toate editorialele au contribuit la formarea, educarea și informarea generaţiilor. 

Dacă ţinem cont de dictonul „Verba volant, scripta manent”, atunci putem spune că periodicele rămân încă 
pentru multă vreme sursele de informaţii cele mai pertinente ale scrisului „negru pe alb” despre trecut și prezent. 

În ceea ce priveşte presa ecleziastică, începând din secolul al XIX-lea au apărut ziare şi reviste sub patronajul 
episcopiilor sau al diferitelor biserici românești. Astfel, primul ziar românesc scris cu litere latine a apărut pe 4 
iaunarie1847, la Blaj sub numele de „Organul luminării” din iniţiativa lui Timotei Cipariu, cu subtitlul de „Gazetă 
bisericească politică și literară”. 

Pornind de la faptul că la început periodicele au fost tipărite pe lângă biserici sau mănăstiri, din preocuparea 
clericilor care de cele mai multe ori erau și învăţători, în studiul făcut asupra unor colecţii, m-am oprit asupra unor 
periodice bisericeşti, dorind să fac cunoscut o parte din palmaresul acestora. 

Desigur, lista nu este completă, dar am speranţa că ea va sublinia preocuparea pentru acest tip de publicaţii 
deosebit de documentate şi va da un imbold pentru cunoașterea lor şi pentru continuarea tradiţiei editorial —reli- 
gioase, pentru că este nevoie de credinţă mai mult ca oricând, chiar dacă astăzi informaţiile circulă mai rapid prin 
sursele mass-media. Educaţia religioasă se realizează și prin ceea ce se scrie, se exemplifică, se explică. 

lată de ce m-am orientat asupra unorziare și reviste bisericești, calendare, apărute în spaţiul bănăţean și nu numai. 


ALTARUL BANATULUI - Revistă de zidire sufletească și ştiinţă teologică a Eparhiei Caransebeşului, editată 
de către episcopul Veniamin Nistor la Caransebeş. Tipărirea ei s-a realizat la Tipografia Diecezană din Caransebeș, 
fondată în 1885 de către Episcopul loan Popasu. Revista avea mai multe rubrici (capitole): Cuvânt introductiv, Studii 
şi articole, Comentarii, Portrete ortodoxe, Recenzii și note bibliografice, Note și la sfârşit, Bibliografia teologică. 
Tipărirea revistei încetează în 1947. Sfântul Sinod al Bisericii Ortodoxe Române a hotărât în şedinţa din iunie 
1947 contopirea buletinelor oficiale eparhiale pe mitropolie. Așa se face că,„Foaia Arhidiecezană”a Arhiepiscopiei 
Timişoarei și Caransebeşului, precum și „Buletinul Eparhiei Aradului” și-au sistat apariţia în 1951, contopindu-se în 
revista cu numele MITROPOLIA BANATULUI, ca organ oficial a celor două eparhii. Din ianuarie 1990 s-a hotărât 
revenirea la denumirea ALTARUL BANATULUI, ca revistă oficială a Arhiepiscopiei Timișoarei și Caransebeşului și a 
Episcopiei Aradului. Redactor responsabil este acum preotul dr. Adrian Carebia. După reorganizarea bisericească 
din Mitropolie, revista și-a definitivat titulatura numindu-se REVISTA MITROPOLIEI BANATULUI. 


AMVONUL - Foaie bisericească pentru elaborare din sfera elocinţe sacre. Oradea, Pesta, 1868. Proprietar și 
redactor responsabil lustin Popfiu. A apărut sporadic: 15 ianuarie- 31 martie 1868, 1871 (doar 4 numere) și 1881(câte 
două numere pe lună, din ianuarie până în aprilie). 


AMVONUL - organ al intereselor clerului, apărut la București din ianuarie 1891, până în 08 martie 1893, 
câte 4 numere pe lună. A apărut la Tipografia „Cărţilor bisericești”, fiind redactat de Comitetul Societăţii, Amvonul 
românesc”, 

Redacţia și Administraţia 
Bulevardul C. Diaconovici Loga Nr 7 
Telefon 33-30 


SFINIIREA 


APARE DUMINECA 
REDACTOR 
Pr, Dr. VICTOR VLĂDUCEANU 


„ABONAMENT ANUAL: 
Pentru parohii conform deciziei 
Nr. 754 C|946 și sumelor bugetate. 


Pentru preoți şi particulari : Lei. 10.020 
Dia a i 


CATEDRALEI 


ID EN 


TIMIŞ 


ASPECIE GENERALE. 
BINECUY ÂNTAREA CERULUI. 


„ Monumentala Catedrală, Sionul credinţei bănă- 
ţene ce-şi. înalţă maiestos turlele spre cerul azu- 
riu, se pregătea pentru ziua cea mare, 6 Octom- 
vziejcn solemnitatea sfințirii ei. Se făceau ultimel le 

i pregătiri. E 


Jertfa şi i credinţa “celor ce au” ostenit întru” 


ridicarea măreţului Sion a fost 
bineprimită la Ceruri. Ca o bine. 
cuvântare a străilaniilor împli- 
nite, în ajunul sfințirii Catedralei” 
s'a deschis cerul şi ploaia, ce se 
oprise p vară întreagă, s'a revăr- 
sat cu îmbelşugare peste holdele 
arse ale câmpiei bănăţene. Era un 
dar ceresc şi o răsplătire a cre- 
dinţei. 


6 OCIOMVRIE. 


O zi frumoasă de toamnă.-Ce. 
rul se _limpezeşte și îmbie, o 
atmosferă proprie pentru medi- 
taţe. Incă în zorii zilei, o mulţime 
imensă de credincioşi, veniţi din 
toate” unghiurile Banatului: la 
praznicul ortodoxiei bănăţene, 
sc îndreaptă, spre Catedrală. 

Preoţii, parte mare, îmbrăcaţi 
în odăjdii, în număr de vreo 400, 
veniţi din Eparhie şi din alte 
părți, se încolonează în procesiu- 
ne, pentru a aduce dela reşedinţa 
episcopească - pe lInalţii Chiriarhi, Superba simfo- 

„mie -a clopotelor se revarsă ca o rugăciune sfântă, 


M. Sa Regele Mihai ]. 


OARA 


„La orele 9, sfânta litie aduce pe Inalţii Ie- 
rarhi: [. P. Sf. Patriarh Nicodim, 1. P. Sf. Miro. 
polit Nicolae al Ardealului, şi pe PP. SS. Epis. 
copi: Vasile „al Timişorii, Andrei” al Aradului, 
Nicolae al Clujului, Nicolae al Orăzii şi Veniamin 
al Caransebeşului, 

Procesiunea porneşte în ritmul daigătelor de 

ciopute şi în- acorduri de tropare. Mulțimea înge- 
nunche primind binecuvântarea IL. P.-Sf. Sale 
Patriarhului României. - 
„„ Sosind în faţa Catedralei, sobo- 
rul Inalţilor Arhierci, preoțimea 
Şi credincioşii aşteaptă sosirea 
M. Sale Regelui. 


SOSIREA 
SUVERANULUI 


“+ La orele 9.30, goarnele anunță 
sosirca - Snveranului. 
i! tuziaste 8 


|: 


Uraie en- 
abat văzduhul. N 

ai și. i 
ină, însoţit de d! Dr. Petru 
Gro pt Cousiliului de Mi- 
niştri şi ministru ad înterim al 
Cultelor, fiind întâmpinat de 
dnii miniştri. sosiți ati) nainte : 
Teohari Georgescu, Petre Con- 
stantinescu.luşi, Al. Alexandrini, 
general Vasiliu Răscanu și Miron 
Nicolescu. Imhrăcar în uniforma 
aviaţiei, tânărul nostru “ Rege 
păşeşte în faţa [. P. Sf. Patriarh 
Nicodim, sărutând crucea şi Evan. 
gelia. Mulțimea isbucneşte într'un 
ropot frenetic. de aplauze ți aclamă prelung; 
„Trăiască Regele !* 


în anul 1947. Acum reapare sub titul Almanahul Arhiepiscopiei Timișoarei. 


AMVONUL - organul Socie- 


-_tăţii clerului român, București, 


(1904). 


AMVONUL ȘI ȘCOALA - 
organ al intereselor preoţilor 
şi învăţătorilor, Bucureşti, 1893 
- 1894. Au apărut câte două 
numere pe lună la Tipografia 
„Voința Naţională”. 


BISERICA BĂNĂŢEANĂ - 
organ oficial al Eparhiei Orto- 
doxe Române din Timișoara, 
1940. Apariţia a fost întreruptă în 
anul 1947. 


BISERICA ȘI ȘCOALA - revistă 
bisericească, săptămânală, șco- 
lară și economică, Arad, 1877. 
Redactor preotul Ilarion V. Felea 
(1939-1945). Din anul 1992 apare 
seria nouă, ca buletin eparhial al 
Episcopiei Aradului. 


CALEA MÂNTUIRII - foaie 
duminicală pentru  vestirea 
credinţei ortodoxe și îndrep- 
tarea vieţii creştine, Arad, 1935. 
Redactor fondator preotul Ilarion 
V. Felea. 


CALENDARUL 
ORTODOX, Arad, 1880. 


CREȘTIN 


CALENDARUL EPARHIEI 
ORTODOXE ROMÂNE ATIMIŞO- 
RII, Timișoara,1941, este desființat 


CALENDARUL PLUGARULUI CREȘTIN, întocmit și editat de preotul loan Baciu, Lugoj, 1920. 


CALENDARUL CREȘTIN, întocmit de loan Ciortan, Cluj, 1943. 


CALENDARUL „CLUJUL ROMÂNESC al Eparhiei Ortodoxe Române a Vadului, Feleacului și Clujului, Vicariatul 
Alba -lulia, Cluj, 1943. 


CALENDARUL BUNULUI CREȘTIN, Sibiu,1941. 


CALENDARUL EPISCOPIEI ORTODOXE ROMÂNE, Oradea,1928. 


CALENDARUL ROMÂNULUI, Editura Diecezană,Caransebeş,1 889. 

FOAIA NOASTRĂ, publicaţie lunară a Asociaţiei creştine a femeilor române, București, 1926. A apărut la 
Imprimeria Fundaţiei Culturale Principele Carol. 


FOAIA DIECEZANĂ, Caransebeş, 1886, organ oficial al Eparhiei Ortodoxe Române a Caransebeșului, ziar 
bisericesc, şcolariu, economic și literariu, ce a contribuit la cultivarea vieţii spirituale a bănăţenilor și nu numai, 
la dezvoltarea învăţământului, la apărarea Bisericii strămoșești și la păstrarea fiinţei naţionale. Este prima publicaţie 
românească din Caransebeș. Primul număr a văzut lumina tiparului în ianuarie 1886 la Tipografia Diecezană. O 
contribuţie deosebită la editarea foii au avut-o savantul Nicolae Teclu și episcopul loan Popasu, cât și nepotul aces- 
tuia C. Popasul. Ziarul apare timp îndelugat, evoluţia sa se întinde pe trei etape succesive: 1886-1918, 1918-1949. 
Din martie 1994 se reia apariţia publicaţiei în serie nouă sub îndrumarea redactorului protopop dr. Vasile Petrica. 


FOAIA DUMINICII, spre înmulţirea cei de obşte folositoare cunoștințe alcătuită de o soţietate a celor 
învăţaţi, Brașov, 1837. Primul număra apărut ca foaie volantă pe data de 02 ianuarie 1837 la Braşov prin contribuţia 
lui lon Barac și I.Bariţ şi ulterior G.Bogdan -Duică. Din motive financiare şi nu numai, vor fi tipărite 52 de numere. 


GLASUL FEMEII ORTODOXE, publicaţie semestrială editată de Fundaţia Societăţii Ortodoxe Naţionale 
a Femeilor Române. Are 72 de pagini, primul număr la Craiova, anul 2005. 


GLASUL DOMNULUI, Vestitorul parohiei Ortodoxe din Arad şi al Oastei Domnului din Eparhia Aradului, 
Arad, 1928. Din anul 1934 apare sub titlul: Foaie săptămânală de zidire creştinească şi românească. 


ÎNVIEREA, Revista Arhiepiscopiei Ortodoxe Române a Timişoarei, Timişoara, 1990. Fondator este Mitropo- 
litul Nicolae Corneanu. Preşedinte: Înaltpreasfinţitul Părinte loan Selejan - Mitropolitul Banatului,vicepreşedinte: 
Preasfinţitul Părinte Paisie Lugojanul - Episcop vicar al Arhiepiscopiei Timișoarei, redactor coordonator: preot dr. 
Marius Florescu. Publicaţia a apărut pe data de 15 aprilie 1990 sub formă de ziar. Din 1 iulie 2012 apare sub format 
nou, cel de revistă religioasă, color şi în condiţii tipografice deosebite. Are 48 de pagini în cuprinsul cărora sunt 
prezentate foarte multe titluri religioase având o largă paletă de subiecte adresate cititorilor creștini ortodocși. 
Tiparul este executat de S.C. Partoş S.R.L. Timișoara. 


LEGEA ROMÂNEASCĂ, Organ oficial al Eparhiei Ortodoxe Române a Oradiei, Oradea, 1921. Apare şi în zilele 
noastre ca buletin oficial al Eparhiei Oradiei. Tiparul este executat la tipografia Partoş din Timișoara. 


LUMINA, Foaie religioasă și culturală pentru popor. Director Cornel Cornean. A apărut săptămânal (joia), 
la Caransebeș, anul 1918. 


LUMINA, lași, 2005, Publicaţie cotidiană a Patriarhiei Române. Primul număr a apărut pe 7 februarie 2005, 
sub îndrumarea mitropolitului Daniel Ciobotea. Din 16 octombrie 2005 ziarul a apărut săptămânal sub numele de 
LUMINA DE DUMINICĂ şi din 2008 a devenit parte a Centrului de presă Basilica. 

LUMINA, Arad, 1872, Organ oficial al Eparhiei Ortodoxe Arad cu apariţie bisăptămânală. Primii redactori 
Georgiu Popa şi losif Goldiș, apoi Vincențiu Mangra. A avut ca supliment FOAIE BISERICEASCĂ SCOLASTICĂ, 
LITERARĂ ȘI ECONOMICĂ. 

LUMINĂ DIN LUMINĂ, Revistă lunară de cultură religioasă, Director Titus V. Popa, Timişoara,1934. 


OASTEA DOMNULUI, Foaie săptămânală de folos tuturor creştinilor, întocmită de preotul losif Trifa. Foaia 
s-a tipărit ca supliment la Foaia „Lumina satelor”, Sibiu, 1930. 


OBSERVATORUL CULTURAL-RELIGIOS, (a apărut doar 10 numere), Beiuș,1928. 


ORTODOXIA, București, 1996 - Revistă a Patriarhiei Române, tratează teme teologice de ordin 
interortodox,interconfesional, interreligios. 

REVISTA BISERICA ORTODOXĂ ROMÂNĂ - Publicaţia a apărut la sfârșitul secolului al XIX-lea fiind Buletinul 
Oficial al Patriarhiei Române. Prin editarea acestei reviste Sfântul Sinod şi-a propus informarea clerului dar și a 
credincioşilor popularizând cultura teologică. Prin regulamentul aprobat s-a urmărit prezentarea datoriilor și 
necesităţile clerului, predicile și traducerile prin tratate și articole despre Exegeză, Istoria Bisericii, Morală, Spiritu- 
alitate, informaţii despre celelalte Biserici Ortodoxe surori. Publicaţia a fost înfiinţtă în 1873 prin Decretul Regelui 
Carol (1874) și primul număr a apărut pe data de 20 septembrie 1874 la Tipografia Mitropoliei cu titlul de JURNAL 
PERIODIC ECLEZIASTIC, din iniţiativa Sfântului Sinod și al Mitropolitului primar al României Nifon Rusăilă. Publicaţia 
a avut o activitate neîntreruptă până în 1878 și din motive pecuniare a fost întreruptă până în 1880. Din anul 1882 
şi cu sprijinul mitropolitului Calinic Miclescu s-a reluat tipărirea. Din 1884 a apărut sub titlul REVISTA PERIODICĂ 
ECLEZIASTICĂ. Întimpul primului Război Mondial tipărirea a fost întreruptă și a fost reluată în 1920 din iniţiativa 
Mitropolitului României Dr. Miron Cristea. Revista a trecut la Institutul Biblic din anul 1945 ca BULETIN OFICIAL 
AL SFÂNTULUI SINOD, iar din anul 1948, prin grija unui comitet redacţional şi a Patriarhului Justinian Marina, s-a 
tipărit şi a primit din 1953 numele de BISERICA ORTODOXĂ ROMNÂNĂ. În timpul patriarhilor Justinian Marina, 
lustin Moisescu şi Teoctist Arpaşu s-a bucurat de colaborarea unor distinse personalităţi clericeşti ca: loan G. Coman, 
Dumitru Stăniloae, Ene Branişte, Liviu Stan, Mircea Păcurariu, lon Bria etc. În prezent, Preafericitul Părinte Patriarh 
Daniel a propus ca revista să treacă printr-un proces de reînnoire. 


REVISTA PREOŢILOR, Organ clerical independent, Timișoara,1940. 


REVISTA TEOLOGICĂ, Organ lunar pentru ştiinţă şi vieaţă bisericească, Sibiu, 1907. A apărut din iniţiativa 
prof. dr. Nicolae Bălan (1947-1956), viitorul mitropolit. Din 1956 a apărut sub denumirea de MITROPOLIA ARDEA- 
LULUI, iar în prezent este buletinul oficial al Mitropoliei Ardealului. 


SIONUL ROMÂNESC, Foaie oficială a Diecezei Lugojului, Lugoj, 1914 (greco-catolic). 
SPERANȚIA, Arad, 1869. A apărut bilunar sub titulatura REVISTĂ LITERARĂ ȘI RELIGIOASĂ. 
STUDII TEOLOGICE, Revista Institutelor Teologice din Patriarhia Română, București, 1957. 


TELEGRAFUL, Sibiu,1857. Redactor Aaron Florian. Organul de presă oficial al Mitropoliei Române a apărut 
bisăptămânal de cele mai multe ori, dar și o dată sau de trei ori pe săptămână, având ca dimensiuni diferite for- 
mate. La început a fost scris cu litere chirilice pentru ca din 1859 să fie tipărit şi cu litere latine. În primele două 
decenii ale apariţiei se reflectă pregnant gândirea mitropolitului Andrei Şaguna. De la numărul 9 al ziarului, redactor 
responsabil a devenit medicul bănăţean Pavel Vasici. Un timp la conducerea ziarului s-au aflat tineri profesori de 
la Institutul Teologic din Sibiu: loan Bădilă, Visarion Roman, preotul loan Raţiu, Nicolae Cristea și alte personalităţi 
bisericeşti până în 1900. 


TELEGRAFUL ROMÂN, Organ naţional bisericesc, Sibiu, 1925-1930. Ziarul a apărut marţea şi vinerea. Redactor 
responsabil: George Proca. A fost editat la Tipografia Arhidiecezană Sibiu. În prezent este cel mai vechi periodic 
bisericesc de la noi și apare ca buletin oficial al Arhiepiscopiei Sibiului. 


VESTITORUL, Organ al Eparhiei Române Unite de Oradea și revistă de cultură religioasă, Oradea,1925. 


X 


Presa ecleziastică este și rămâne un mijloc de cultivare şi de afirmare a credinţei strămoșești, a culturii, con- 
ştiinţei şi demnităţii poporului, a unei spiritualităţi autentice, iar evenimentele remarcabile relatate în paginile 
acesteia ne demonstrează benefica preocupare a clericilor, a profesorilor de religie, teologilor și mirenilor în munca 
de îndrumare, luminare și înzestrare cu o cultură religioasă a poporului român. 

SFÂNTUL GOAR, 
CEL CARE A DAT NUMELE UNUI ORAȘ DE PE RIN 


Protopop. dr. ALEXANDRU NAN 


Pomenit în fiecare 
an pe data de 6iulie, 
ziua nașterii sale în 
veșnicie, Sf. Goar s-a 
remarcat prin îngri- 
jirea bolnavilor și a 
nevoiașilor, dar și 
pentru refuzul de a 
deveni episcop de 
Trier, preferând viaţa 
eremitică. Astăzi, 
un oraș de pe Rin îi 
"poartă numele, iar 
moaște ale sfântului 
“sunt adăpostite în 
 maimultebisericide 
pe teritoriul Germa- 
niei. 

Goar s-a născut în 
Aquitania (sud-estul 
Regatului franc) dintr- 
„o familie înstărită la 
sfârşitul secolului al 
„ 5-lea, probabil în 495. 
Nu știm nimic des- 
„ pre copilăria lui. Este 

“ cunoscut faptul că la 
„ vârstade24deania 
primit Taina Preoţiei. 
“ După hirotonie s-a 
așezat pe malul râului 
„ Rin, la nord de orașul 
“ Koblenz, cu acordul 
„ episcopului de Trier. 
Acest lucru se întâm- 
pla în timpul rege- 
"lui franc Childebert 
(511-538), după unii 
fe u tă în jurul anului 5201. 
În acest ie şi-a icliaaita o chilie, iar astăzi acolo se e află astăzi o  biisarică închinată lui. Aici a început să primească 
săracii şi bolnavii, iar după unele relatări, pe cei care circulau cu bărcile pe Rin. Deși a trăit în secolul al 6-lea, viața 
lui a fost transmisă pe cale orală și fixată apoi în scris, în secolul al 8-lea sau al 9-lea, de către un călugăral mănăstirii 
de la Prim. Mănăstirea de la Prum, ridicată de către bunica lui Carol cel Mare, Bertrada, în jurul anului 721, devenită 
mănăstire benedictină din 752, va deţine acest teritoriu în perioada carolingiană. 


1 Vera SCHAUBER, Heilige und Namenspatrone im Jahreslauf, Augsburg 1998, p. 337. 

Asceza și slujirea fratelui 

Aici Goar s-a remar- 
cat prin virtuțile sale și 
prin mai multe minuni 
săvârșite, unele dintre 
ele fiind considerate 
astăzi legendare. Întimp 
ce unii îl remarcă ca fiind 
un mare ascet, alţii consi- 
deră că a devenit cunos- 
cut pentru dragostea sa 
pentru semeni, mani- 
festată prin ospitalita- nanaa y AȚe| A 
tea arătată tuturor, dar TE aci ia _ 
mai ales călătorilor și 
comercianților care tra- : 
versau Rinul cu barca 
şi pentru minunile i 
săvârşite. Întrucât iubea 
isihia şi viaţa eremitică, 
a luptat mult împotriva 
diavolilor, motiv pentru care este reprezentat în icoană ca luptător cu puterile intuneriatajuli Prin fervoarea predicilor 
sale, dar, mai ales, prin forţa exemplului său, a adus mulţi oameni păcătoși la Hristos?. Se pare că a fost acuzat de 
către episcopul de Trier de practica magiei, motiv pentru care a săvârșit mai multe minuni, dovedindu-i acestuia 
că le-a făcut în numele Domnului Hristos. Unii îi atribuie lui Goar şi aducerea de mlădiţe de viță de vie din zona 
Aquitaniei în teritoriul de pe malul Rinului. 

La moartea episcopului de Trier, regele Childebert | împreună cu supusșii săi, au dorit să-l numească pe Goar ca 
titular al acestui scaun episcopal. Goar, dorind să ducă mai departă o viaţă de eremit, a refuzat această demnitate. 
Totuși, regele l-a rugat să se mai gândească și i-a oferit 20 de zile de răgaz și rugăciune. Vita consemnează faptul 
că Goar s-a rugat din sufletul lui Dumnezeu să nu plece din acel loc liniștit. Rugăciunea i-a fost ascultată, fiindcă a 
fost cuprins de o boală gravă (paralizie), care timp de 7 ani l-aţintuit la pat, nemaiputând astfel accepta demnitatea 
episcopală. Pe data de 6 iulie 575, Goar şi-a încredinţat sufletul lui Dumnezeu și a fost înmormântat chiar pe locul 
în care murise și se nevoise. 


aul 
ARI) 5 


Sfântul dă numele unui oraș de pe Rin 

Mormântul său a devenit în scurt timp loc de pelerinaj. Pe locul nevoințelor sale a fost ridicată o biserică, care 
în timpul regelui Pipin cel Tânăr a fost dăruită (în anul 765) abatelui mănăstirii benedictine de la Prum:. 

Acest teritoriu a fost locuit încă din perioada romană, având iniţial numele de Wochara, după pârâul care se 
vărsa în Rin. Cunoscând o importantă dezvoltare datorită numeroaselor pelerinaje efectuate la mormântul Sf. 
Goar, localitatea St. Goar a primit în anul 1183 statutul de oraș, iar în Evul Mediu târziu va cunoaşte o mare înflorire. 

În anul 782 moaştele Sfântului Goar au fost mutate în biserica ridicată în cinstea sa de către carolingieni. Astăzi 
orașul St. Goar face parte din județul Rhein-Hunsriuck, pe malul stâng al Rinului Mijlociu. Centrul orașului a intrat în 
anul 2002 în patrimoniul Unesco. Pe lângă biserica din St. Goar, moaște ale sfântului se mai găsesc astăzi în biserica 
Sf. Castor din Koblenz și într-o biserică din Darmstadt. Reprezentat în iconografie la început ca și călugăr, Sf. Goar 
apare mai apoi ca preot, având ca atribute șerpi, căprioare sau vase de lut. Sf. Goar mai este reprezentat ţinând în 
mână o carte, iar în cealaltă o machetă a bisericii din orașul Goar, care-i adăpostește moaștele. 


2 Alban, BUTLER, art. St. Goar, Priest, în: Alban, BUTLER, The Lives of the Saints. With Reflections for every day in the year, London 
2015, 275-276. 

3 Das Synaxarion. Die Leben der Heiligen der Orthodoxen Kirche, vol. 2, Creta 2006, p. 545. Mai multe informaţii despre 
mănăstirea (abația) de la Prim se găsesc pe pagina electronică: http://www.rheinische-geschichte.Ivr.de/Orte-und-Raeume/ 
reichsabtei-und-fuerstentum-pruem/DE-2086/lido/57d1196426e1a0.41537212 

Mulţumesc, Doamne 


Mulţumesc, Doamne, pentru toate cele, 

pentru bune și pentru rele, 

pentru că m-ai scos din neant 

şi-ai pus în mine gândul spre înalt, 

pentru năzuinţe, împliniri ori renunțări, 

pentru speranţa invadându-mă din patru zări, 
pentru clipele întipărite în minte, dar și pentru ce-am 
uitat, 

pentru bidiviul dorințelor mereu înşăuat, 

pentru câte le pot și pentru câte nu le știu spune. 
Mulţumesc, Doamne că mi-ai hărăzit să trec prin 
lume! 


AQUILINA BIRĂESCU 


lisus, printre oameni, 
a vindecat suferințe 


Biserica a păstrat 

Datini din adâncă vechime, 

A cristalizat sufletul neamului, 

Pe Cel de sus l-a coborât în mulțime. 


lisus, printre oameni, a vindecat suferinţe, 
Alături de ei a cunoscut schingiuirea, 

Că numai prin ispășire şi credință 

Ne mântuim, descoperind fericirea. 


PETRU JICHICI 

De te lovesc în viață 
multele dureri 


De te lovesc în viață multele dureri, 

Încât şi sufletul se zdruncină atunci 

De ești trist şi parcă nu poţi măcar să speri 
Pentru puţin bine fără să te târăști pe brânci. 
De te simţi căzut şi n-ai cum să te ridici, 

Aşa încât unii se vor bucura nespus 

De îţi vine pentru o secundă să minţi, 

Decât o vorbă grea cu ușurință să arunci. 

De îţi vine să-ți umpli pumnii cu lacrimile tale, 
Ce cad din tristețe fără să te poţi abţine 

De poţi simţi vântul și nici o alinare, 

Decât deșertăciune, necaz și rușine. 

De te rogi de unul iar mâine de altul, 

Să te ajute când nevoia este tot mai mare 

De îţi vine să faci tot pentru a evita dezastrul, 
Deși simţi cum puterea parcă-ţi tot dispare. 

De te simţi bătut de soarta nemiloasă, 

Precum pământul de nenumărate ploi 

De simţi că ai vrea să ieși puţin din casă, 
Simţind tensiune de parcă e război. 

De simţi că natura deși divină pare rece, 
Odinioară întâmpinându-te cu cânt 

Deși vezi valul încremenit ce apoi trece, 

Purtat parcă în neştire de furtună și de vânt. 
De simţi soarele dogoritor arzându-ţi des obraji, 
Când odinioară parcă ţi-i mângâia cu dor 

Parcă te gândeşti pentru o clipă cum dușmanii, 
Îţi doresc din al lor suflet numai răul lor. 

De simţi că toate nu mai sunt ce-au fost, 
Înseamnă că încă trăieşti clipa prezentului prezent 
Și toate lucrurile bune în viaţă își au încă rost, 
Deși pentru o secundă pari să fi fost absent. 
De simţi că ești abandonat de cei dragi aităi, 
Roagă-te cu patos încremenit în rugăciune 

Şi nu-i spune Domnului cât au fost de răi, 

Ci să îi ierte din iubire, roagă-te cu înţelepciune. 


Preot CONSTANTIN MILIN 

Preasfintei Fecioare 
Maria 


Binecuvântată fie 

Preacurata Fecioară Maica Preasfântă Maria, 
Cuvine-se cu adevărat să te binecuvântăm 
Și laudă spre bucurie în fiecare zi să-ți dăm. 


Binecuvântată fie 

Maica Domnului lisus Hristos şi acum și în veșnicie 
Hai oameni să ne adunăm 

Și să binecuvântăm pe Maica Sfântă ce avem. 


Pe a lumii Împărăteasă 
Și Maică de lisus aleasă, 
Pe Maica lui Dumnezeu 
Care ne apără de rău. 


Haideţi fraţi, haideţi surori 
Cu buchete mari de flori 
Şi să binecuvântăm 

Pe Maica Sfântă ce avem. 


Slăvescu-te Maică Sfântă 
De multă lume știută 

Și cu drag te preacinstesc 
Cât voi vieţui și trăiesc 


Și te-oi binecuvânta 
Și seara și dimineaţa 


Că tu-mi ocrotești viața. 


MAXIMILIAN DUMA 


lisus, eroul nostru! 


lisus, în brațele Maicii Sfinte stătea 
Și la noi toți se gândea 

Cum ne-ar putea scăpa 

Din viaţa asta atât de grea 


El pentru noi s-a sacrificat 

Din cauza păcatelor pe care le-am creat 
El pe oameni i-a ajutat 

Deși nu toţi L-au acceptat. 


RAISA PANDURU 


Părinţii mei cărunțţi ca şi de ceară 
Cară bucate sfinte adeseori 
Și ne aduc o bucurie-n casă 
Cu bradu-mpodobit de sărbători 


Când ne sculăm în sfânta dimineaţă 
Şi neaua s-a urcat până la geam 

Îmi vine ca să cânt iar o colindă 
Despre Hristos și darul care-l am 


lar merii din grădină toţi sunt albi 
Ca turmele de oi de pe la stână 

Și bucuroşi de născătoarea zi 

Din lumânări ne facem iar lumină 


lar dragii mei părinţi îi văd şi azi 

Ca grâul semănat târziu în toamnă 

Din truda lor pe vatră am crescut 

Și să mă rog lui Dumnezeu mă-ndeamnă. 


TEODOR JURCA 

În duminica a 5-a 
după Rusalii, Mitropolitul 
Banatului, Înaltpreasfinţi- 
tul Părinte Mitropolit 
loan s-a aflat în mijlocul 
credincioșilor din paro- 
hia Săcălaz, care, timp 
de 16 ani, s-au ostenit 
a înălța o nouă biserică 
parohială. Încă de la 
orele dimineţii, Chiriar- 
hul a fost întâmpinat de 
soborul slujitor condus 
de părintele inspector 
eparhial Marius Sfercoci, 
alături de ceilalți preoţi i 
şi diaconi slujitori, prin- 
tre care parohul biseri- 
cii, preotul lonel Maftei, 
preotul pensionar Petru 
Toma, cel care a început 


lucrările și arhidiaconul 
e AA a 


EI ing. Timotei Anişorac, consilier pe probleme de 
patrimoniu și construcții bisericești la Centrul epar- 
| hial, care, în ultimii ani, a supravegheat și îndrumat 


lucrările de la noua biserică. 

În cadrul Sfintei Liturghii, Chiriarhul a explicat 
pericopa evanghelică după Matei, cap. 8, 28-34, ară- 
tând ce se întâmplă atunci când, în viaţa noastră, nu 
este lăsat Hristos Domnul să lucreze, omul aflat în 
această situație fiind stăpânit de duhuri necurate 
care îl duc, adeseori, în însingurare, în suferinţă și 
boală și îl privează de harul mângâietor și dătător 
de speranţă al lui Dumnezeu. 

După slujbă, Înaltpreasfinţia Sa a binecuvântat 
lucrările de construcţie de la noua biserică parohi- 


i ală, îmbrăcând-o, prin rugăciunile rostite, în harul 


lui Dumnezeu spre a fi loc de aducere a jertfei 


celei nesângeroase și de comuniune în Hristos. 


Înaltpreasfinţia Sa a cercetat de nenumărate ori 
şantierul bisericii de la venirea Sa în Banat, cola- 
borând îndeaproape cu cei implicaţi în realizarea 


j ei. La finalul slujbei, Înaltpreasfinţia Sa a mulţumit 


credincioşilor prezenţi pentru contribuţia avută, 
de-a lungul timpului, în realizarea idealului comun, 
precum și primarului localităţii, domnului ing. Ilie 


.] Todașcă, dimpreună cu membrii Consiliului Local 


Săcălaz, pentru implicarea directă în construcţia noii 
biserici, oferindu-le acestora icoane și cărți. 

În ziua de vineri 5 iulie, în sala festivă a Centrului eparhial, a avut loc susţinerea tezelor de licenţă de către 
absolvenţii promoţiei 2018-2019 ai Facultăţii de Teologie din Timişoara, care s-a desfășurat în prezenţa Înaltprea- 
sfinţitului Părinte Mitropolit loan al Banatului și a cadrelor didactice. Imediat după acest moment, în biserica din 
incinta reședinței mitropolitane a avut loc o slujbă de Te Deum în cadrul căruia absolvenţii au depus obișnuitul 
jurământ de credinţă faţă de Dumnezeu, Biserică și autoritatea bisericească. Chiriarhul eparhiei noastre a fost de 
faţă și la acest moment și a rostit un cuvânt de învăţătură. 


În ziua de 2 iulie, 
Mănăstirea Dobrești 
a îmbrăcat haine de 
sărbătoare prin prăz- 
nuirea unuia dintre 
ocrotitori, pe Sfântul 
Voievod Ștefan cel 
Mare. Cu binecuvânta- 
rea  Înltpreasfinţitului 
Părinte loan, Arhiepi- 
scopul Timişoarei şi 
Mitropolitul  Banatu- 
lui, la această bucurie 
duhovnicească a luat 
parte Preasfinţitul 
Părinte Emilian 
Crișanul, Episcop-vicar 
al Arhiepiscopiei Ara- 
dului, care a oficiat 
Sfânta Liturghie la 
demisolul mănăstirii. 

Din soborul preoților 
slujitori au făcut parte 
protosingel Matei 
Buliga, starețul Mănăs- 
tirii Dobrești, arhim. 
Climent Vântu, starețul 
Mănăstirii Săraca, pr. 
Protopop loan Cerbu 
din Protopopiatul Lugoj, 
precum și alţi preoți şi 
diaconi slujitori. La slujbă 
au luat parte autorități 
locale, reprezentanţi 
ai Asociaţiei Ștefan cel 
Mare și credincioşi din 
comunele învecinate. În 
cuvântul de învăţătură 
Preasfinţitul Părinte Emi- 
lian a evidenţiat figura Sa j 
luminoasă a Sfântului i 09 ah vai NOIR, = 
Ștefan, care prin viaţa sa și râvna pentru Hristos a ctitorit numeroase biserici, multe dintre ele dăinuind până azi. 
De asemenea, Sf. Ștefan a fost un bun credincios al Bisericii, un apărător al credinţei creştine în vremuri tulburi ale 
istoriei şi un mărturisitor al credinţei ortodoxe. 


SP agrmiă proc art 


i ae 


X 


La 20 iulie, când Biserica Ortodoxă cinstește pe Sfântul Mare Prooroc Ilie Tesviteanul, mănăstirea timișeană 
e aia 3 APOI d Dobrești, ctitoria  Prea- 
i 4 fericitului Părinte Daniel, 
If Patriarhul Bisericii Ortodoxe 

i Române, a îmbrăcat haine 
de sărbătoare, cinstindu-și, 
i prin rugăciuni doxologice, 
i ocrotitorul spiritual. 
Programul liturgic a debutat 
în ajunul sărbătorii, prin 
35] săvârșirea Slujbei Vecerniei 
i Mari,unităcuLitia și Utrenia. 
| Sfânta Liturghie din ziua 
hramului, a fost oficiată de 
Preasfinţitul Părinte Paisie 
Lugojanul, Episcop-vicar al 
Arhiepiscopiei Timișoarei, 
împreună cu un sobor de 
preoți și diaconi. 


Cu prilejul împlinirii a 100 de ani de la instaurarea administraţiei românești în Banat (1919), Arhiepiscopia 
Timișoarei organizează, în perioada 27-29 iulie, simpozionul internaţional „Centenarul bănățean. Un secol de 
administraţie românească la fruntariile României”. 

Deschiderea festivă a avut loc în Sala Centrului Eparhial, unde Înaltpreasfinţitul Părinte loan, Mitropolitul Banatului, 
acad. loan Aurel Pop, președintele Academiei Române, prof.univ. dr. loan Bolovan, membru corespondent al Acade- 
miei Române, pr. prof.univ. dr. Nicolae Chifăr, de la Facultatea de Teologie din Sibiu, prof.univ. dr. Sorin Şipoș de la Uni- 
versitatea din Oradea și prof.univ. dr. Nicolae Robu, primarul Municipiului Timișoara, au susţinut o serie de prelegeri 
ce au evidenţiat tematic contribuţia Bisericii bănățene la efortul pentru unitatea naţională, situaţia internaţională de 
la sfârşitul Primului Război Mondial, perioada ocupaţiei militare străine în Banat, instaurarea administraţiei românești, 

Române în orașele pro- 
vinciei și personalitățile 
momentului. 
Preşedintele Acade- 
miei Române a susținut 
în plen conferința cu 
titlul „Cine a făurit 
România: istorie și ideo- 
logie', în cadrul căreia a 
evidenţiat ideea de uni- 
tate de neam și de limbă, 
prezentă în conștiința 
poporului român chiar 
în cadrul existenţei vre- 


intrarea trupelor Armatei fi m SP 4 TT | 


melnic separate a provinciilor românești. 


În Duminica aVl-a 


după Rusalii, la bise- 
rica cu hramurile „Sf. 
” Prorocllie şi Sf. lerarh 
| Spiridon al Trimitun- 
dei” din Timișoara 
- Fabric, a avut loc 
evocarea  protopo- 
+ pului loan Oprea, 
; cleric bănăţean, 
“ participant la Marea 
— Unire de la Alba Iulia 
i din 1918. Ziua de 28 
Sai iulie 2019 a debutat 
i cu Sfânta Liturghie 
arhierească oficiată 
de Înaltpreasfinţitul 
il Părinte loan, Arhie- 
E ae ul Timișoarei și Mitropolitul Banatului, de înaltgreactințitul Părinte Timotei, Asia diucopul Aradului și de 
Preasfinţitul Părinte Daniil Stoenescu, fost episcop administrator sau locţiitor la Vârșeț, de pr. lonel Popescu, vicar 
eparhial, de pr. Paroh Cosmin Panţuru și clericii parohiei, precum și de alţi clerici invitaţi din Patriarhia Română. 

Tâlcuirea pericopei evanghelice din această duminică a fost rostită de Preasfinţitul Părinte Daniil, care a evidenţiat 
dragostea lui Hristos Dumnezeu pentru cei aflaţi în suferință trupească și sufletească. Răspunsurile liturgice au fost 
date de corul Parohiei Timișoara-Fabric. 

De asemenea, Părintele Mitropolit loan l-a invitat pe Înaltpreasfinţitul Părinte Timotei să istorisească credincioşilor 
prezenți câteva întâmplări, pe care chiriarhul arădean, născut în această parohie, le-a avut cu protopopul loan 
Oprea, un preot atașat de Biserica românească și promotor al valorilor naţional-românești pe care le insufla tine- 
rilor din acea vreme. 

După săvârşirea Sfintei Liturghii, ierarhii, oficialităţile locale și județene și credincioșii au ieșit în curtea bisericii 
parohiale, unde a avut loc dezvelirea bustului protopopului loan Oprea, lucrare a sculptorului timișorean Aurel 
Gheorghe Ardeleanu. Dezvelirea bustului a fost realizată de către Părintele Mitropolit loan și de către dl. Nicolae 
Robu, Primarul Municipiului Timişoara; apoi slujba de sfințire a fost săvârșită de către Chiriarhul Banatului. 

Protopopul loan Oprea este cel care pe data de 3 august 1919 a oficiat slujba de Te Deum la intrarea armatei 
române în Timișoara, ceea ce a marcat instalarea administraţiei românești în această parte de ţară. 

De sărbătoarea 
„Adormirii Sfintei 
Ana”, celebrată de 
Biserica Ortodoxă 
pe 25 iulie, mănăs- 
tirea mehedințeană 
„Sfânta Ana” din 
Orşova şi-a serbat P 
hramul. 

La sărbătoa- | 
rea  așezământului 
monahal au partici- (ER- 9 
pat Înaltpreasfinţitul | Di | 0 e, i 
Părinte  Varsanufie, | N TEA 
Arhiepiscopul Râm- 
nicului, Preasfinţitul 
Părinte Nicodim, Epi- 
scopul Severinului și ş SE coaie 
Strehaiei și Preasfinţitul Părinte Paisie Lugojanul, Episcop vicar fai Ahiegiscapiei Timișoarei. 

Manifestările dedicate hramului mănăstirii au debutat cu slujba de sfințire a Agheasmei Mici, urmată de Taina 
Sfântului Maslu, Acatistul Sfintei Ana și Sfânta Liturghie, informează Episcopia Severinului și Strehaiei. Răspunsurile 
liturgice au fost date de psalții Catedralei Episcopale din Drobeta-Turnu Severin. 

Mănăstirea „Sfânta Ana” a fost ctitorită de Pamfil Șeicaru, un cunoscut ziarist interbelic, care a luptat în primul 
Război Mondial pe locul unde se află actualmente așezământul monahal. Lăcașul de culta fost construit între 1936 
şi 1939. Abia după perioada comunistă, în 1990, mănăstirea a fost sfințită de Episcopul Damaschin Severineanul, 
Episcop vicar al Mitropoliei Olteniei. În anul 1995 a fost deschis muzeul mănăstirii dedicat ctitorului său, Pamfil 
Șeicaru, iar în 1996 a fost finalizată construcţia clopotniţei. 


Preasfinţitul Părinte Paisie Lugojanul, Episcopul vicar al 
Arhiepiscopiei Timişoarei a liturghisit în 29 iunie la Catedrala 
„ din San Francisco, cu ocazia împlinirii a 25 ani de la canoni- 
zarea Sf. loan Maximovici. 

Liturghia a fost prezidată de Înaltpreasfinţitul Părinte 
Ilarion, Mitropolit al New Yorkului și al Americii Răsăritene, 
Conducătorul Bisericii Ortodoxe Ruse din afara graniţelor 
(ROCOR). Omilia a fost rostită de Episcopul lrineu de Rich- 
mond și Europa de Vest. 

La sfârșitul Sfintei Liturghii, ierarhii au oficiat o rugăciune 
i (moleben) înaintea moaștelor Sfântului loan Maximovici aflate 
în Catedrală. Rugăciunea a fost urmată de o procesiune în 
jurul lăcașului de cult. 

Construcţia catedralei din San Francisco se datorează Sfân- 
tului loan care a venit în orașul american în anul 1962. El a 
găsit comunitatea scindată, iar lucrările de construcţie erau 


A Y a suspendate. Sub îndrumarea sa, pacea a fost restabilită, iar 
. ş catedrala a fost finalizată în 1965. 
d Pe lângă racla cu moaştele Sfântului loan Maximovici, în 


catedrală se află moaștele sfinţilor loan din Tobolsk (rudă cu 
Sfântul loan Maximovici), Gherman din Alaska și lov de la 
Poceav. 

Canonizarea Arhiepiscopului loan de Shangai și San Fran- 
cisco a avut loc în data de 2 iulie 1994. 


Ez> 
i 

Pomenirea luptătorilor uciși la Pădurea verde din Timişoara 


La Monumentul 
Rezistenței  Antico- 
muniste din Banat, 
aflat în proximitatea 
Muzeului Satului 
Bănăţean din Timi- 
şoara, a avut loc în 
ziua de 16 iulie, o 
slujbă de pomenire 
a celor mai neînfricaţi 
luptători bănăţeni 
împotriva  regimu- 
, lui comunist pentru 
apărarea libertăţii 
şi demnităţii popo- 
rului român, uciși la 
Timişoara între 1949 
i — 1952. 

Slujba Paras- 
tasului a fost ofi- 


şi diaconi de la Catedrala Mitropolitană din Timișoara și de la Parohia Timișoara Pădurea Verde, Protopopiatul 
Timişoara II. 

La eveniment au participat reprezentnţi ai Senatului României, oficialități locale și judeţene, reprezentanţi ai 
mai multor asociaţii din Timiș și Caraș-Severin, foști deţinuţi politic, urmași ai unora dintre aceştia, dar și foarte 
mulți timişoreni. 

După slujbă, Teodor Stanca, președintele Asociaţiei Foștilor Deținuți Politic, a dat cuvântul reprezentanţilor 
oficilităţilor invitate, care au rostit alocuţiuni privind jertfa celor 12 luptători anticomuniști, ucişi în acest loc în 
urmă cu 70 de ani, pe data de 16 iulie 1949. Au vorbit: Dan Diaconu, viceprimarul Timişoarei, s-a dat citire mesajului 
prefectului Judeţului Timiș, Eva Andreaș, senatorul Marcel Vela, Gheorghe Ciuhandu, fostul primar al Timișoarei, 
eroul anticommunist Nicolae Ciurică, singurul supravieţuitor al acelei perioade triste din istoria României, Cornelia 
Fiat, de la Asociaţia Foștilor Deportaţi în Bărăgan și Cornelia Fetea, preşedintele Asociaţiei Foștilor Deţinuţi Politic 
din Caraș-Severin. 

Monumentul de la Pădurea Verde, ridicat pe o colină și reprezentat de o cruce, a fost sfinţit în anul 2000 de 
către vrednicul de pomenire Mitropolitul Nicolae Corneanu, în prezenţa domnului Gheorghe Ciuhandu, primarul 
Timișoarei la acea vreme, a membrilor Asociaţiei Foștilor Deţinuţi Politici din România (A.F.D.PR.) - filiala Timiș, 
precum și a rudelor sau a apropiaților celor care au pierit în timpul prigoanei comuniste. 

Acest monument este înconjurat de 43 de plăci din granit negru, pe care sunt inscripționate numele membrilor 
grupurilor de rezistență anticomunistă, a celor executati chiar în Pădurea Verde, a celor care au murit în urma tor- 
turilor la care au fost supuși în închisorile comuniste, a sutelor de bănăţeni care și-au găsit sfârșitul în apele Dunării 
sau pe frontierele cu sârmă ghimpată răpuși de gloanţele cerberilor infernului comunist. Simbolizând mormântul 
celor fără de morminte la acest monument se omagiază toți cei care au murit în confruntările cu forțele de Secu- 
ritate în răscoale țărănești, în închisori, în lagăre și deportări. 


Tabăra „Tradiţie și noutate” în Arhiepiscopia Timișoarei 

Având în vedere nevoia tinerilor de cunoștințe, deprinderi, experienţă și de o legătură autentică cu tradiţiile 
care ne definesc identitatea culturală și naţională, dar și necesitatea de a face faţă provocărilor vieţii cotidiene, 
Mitropolia Banatului, prin sectorul Învăţământ şi Activităţi cu Tineretul din cadrul Arhiepiscopiei Timişoarei, orga- 
nizează la Mănăstirea Timişeni-$ag, în perioada 8-14 iulie, tabăra pentru tineret Tradiţie și noutate, oferind, prin 
acest program de tabere, tinerilor din societatea actuală, spaţiul necesar și posibilitatea de a-și dezvolta atât capa- 
citatea de participare activă și asumată într-un proces creator, cu o finalitate bine determinată, cât și capacitatea 
de exprimare a opiniei și de asumare a deciziilor. 

Beneficiarii acestei 
tabere sunt 19 tineri, cu 
vârste cuprinse între 18 |. 
şi 24 de ani, proveniţi din | 
fiecare eparhie din ţară. |. 
În cele șase zile, aceştia 
vor participa la diferite 
conferințe tematice, pre- 
cum și la diverse activităţi 
creative şi interactive de 
cunoaștere  (playtech, 
design, educaţie prin 
imaginaţie-experimente 
ştiinţifice, jocuri). 

Programul taberei 
a cuprins un atelier de 
pictură pe sticlă, dar și un 
tur al orașului Timișoara, 
capitala Banatului, cu 
scopul ca tinerii să vizi- 
teze principalele instituţii de cultură și să descopere elementele oiindipale sai istoiiei orașului. În acest sens a fost 
vizitată Colecţia de artă bisericească veche a Arhiepiscopiei Timișoarei, așezată în subsolul Catedralei Mitropolitane 
din Timișoara, patrimoniu care cuprinde aproape 1.000 de piese, printre care un însemnat număr de icoane pe 
lemn, sticlă și pânză, obiecte de cult brodate, sculptate sau lucrate în metal și un important fond de carte veche 
religioasă. Toate provin din bisericile satelor bănăţene, datând din secolele XIV-XIX. Pe lângă vizionarea docu- 
mentelor istorice, ce exprimă nivelul cultural din Banat, tinerilor li s-a vorbit și despre multiculturalitatea orașului, 
îmbogăţită de-a lungul secolelor și întreţinută până în prezent de către toţi cei care au ales să trăiască în armonie 
pe aceste meleaguri (germani, sârbi, maghiari, bulgari, slovaci, croaţi sau oameni veniţi din alte colţuri ale ţării), dar 
și despre interconfesionalitatea urbei, ce au determinat să fie aleasă drept capitală europeană culturală în 2021. 

Nu în ultimul rând a fost vizitat și Muzeul etnografic al Banatului, muzeu conceput ca un sat tradițional bănăţean, 
ce cuprinde atât gospodării țărănești românești, cât și gospodării ale diverselor etnii conlocuitoare în Banat (șvabi, 
slovaci, maghiari, ucrainieni, sârbi), toate prezentând funcţia socială a spaţiului rural: biserică, școală, primărie, 
cămin cultural, ateliere. Într-un cadru mirabil, tinerii au participat la un meșteșug cu specific tradiţional românesc, 
şi anume: atelierul de opincărit. După o demonstraţie interactivă a meșterului popular, inserată cu prezentarea 
principalelor elemente din istoria opincilor, tinerii şi-au confecţionat propriile opincuţe-suvenir. În mod implicit, ei 
au devenit martorii formării unei șezători ad-hoc, un obicei strămoșesc cu rol important în viaţa socială a satului. 
La finalul atelierului, tinerii au realizat că această formă de întrunire comunitară, specifică satului românesc, nu 
numai că era locul unde se prelua și se transmitea, generațţilor tinere, tradiţia populară, ci ea chiar contribuia la 
menţinerea unei mentalități colective în comunitatea satului. 


Școală de vară la parohia Voiteg 

La biserica cu hramul Sfântul Mare Mucenic Gheorghe din Voiteg s-a desfășurat în 3 iulie, Școala de vară orga- 
nizată împreună cu parohiile Birda și Gătaia. 

Programul a fost pregătit de P. C. Părinte Dragan Giorgiev, parohul locului și a debutat cu un moment liturgic, 
citirea Acatistului Sfintei Treimi de către participanți. 

După otpustul slujbei în foișoarele din curtea bisericii s-au desfășurat ateliere de creaţie sub titlul de origami, 
adică arta plierii hârtiei colorate rezultând flori, vapoare, iepușași ș.a.. Tot acum au fost jucate partide de șah, 
rummy, moara etc. 

Pe terenul de fotbal s-a jucat un meci între participanţi. Reveniţi în curtea bisericii a fost organizat un concurs 
de muzică la care au participat mai mulţi copii. Au interpretat cântece: Denisa Scrofan, Anamaria Giorgiev, Ana 
Negrea, Mădălina Popescu și Alexandru Orășanu. Hora prieteniei a încheiat activităţile zilei. 

Ultimul popas a fost făcut la fabrica Tehnica din Voiteg unde participanţii au văzut halele de pregătire și finisare 
a lemnului precum și mini zoo-ul de aici. 

De remarcat a 
fost prezenţa doam- 
nei prof. Camelia 
Fogaș, directorul 
Școlii  Gimnaziale 
din Voiteg, precum 
şi a prof. Bianca 
Bădiță, prof. Nico- 
leta Brădeanu, a 
] preotesei Ana Maria 
Giorgiev la derula- 
rea activitățilorzilei. 

Bucuria, veselia, 
prietenia au fost 
pașii făcuţi de fie- 
care din cei 37 de 
participanţi. 


Expoziţia „Hai la turtă la Sărcia” 
La sărbătoarea Sfântului | 
Proroc lie Tesviteanul s-a RSI 
desfășurat în localitatea Săr- 
cia din Banatul istoric cea 
de-a doua ediție a expoziției | 
culinare „Hai la turtă la Sărcia” | 


care a oferit celor prezenți 
alături de specialităţi culi- 
nare și o expoziție etnogra- 
fică din Sărcia, Uzdin și Torac. 

Manifestarea a debutat 
cu oficierea Sfintei Liturghii 
în biserica cu hramul „Sfân- 
tul Mare Mucenic Dimitrie” » 
a parohiei Sărcia de către 
preoții Kristian Popi, admi- 
nistrator parohial şi Valentin [E 
Bugariu de la parohia Birda, 
jud. Timiș. Răspunsurile litur- 
gice au fost date de către 
Corala Armonia din Săcălaz. — 

Cuvântul de învățătură „Sfântul Prooroc Ilie Tesviteanul și ortodocşii bănăţeni” a fost pregătit și susținut de 
către preotul Valentin Bugariu. Vorbitorul a pornit de la mărturia biblică a Vechiului Testament și a expus legătura 
de evlavie dintre ortodocșii bănăţeni și Sfântul Prooroc Ilie precum și chipul Sf. Prooroc dăltuit de calendarul 
ţăranului român. La final, preotul din Birda a scos în priveliște activitatea cărturărească din Sărcia: Cultura și religia 
au rămas punți de legătură între românii dintr-o parte sau alta a graniţei. Cu bucurie am primit monografia Săr- 
cia-Sutiesca. Album monografic II (autori Valeri Moşescu și lancu Murărescu, Edituta ICRV, Zrenianin, 2018, 163 p.) 
care demonstrează cu prisosinţă faptul că românii din această localitate şi-au păstrat limba, credinţa și tradiţiile 
rămânând astfel o comunitate vie. 

Din partea parohiei Birda au fost oferite credincioșilor prezenţi ultimele două numere ale revistei de cultură și 
religie rurală „Arhanghelul” și calendar creştin-ortodox pe anul 2019. 

După otpustul Sfintei Liturghii la casa parohială s-a desfășurat expoziţia „Hai la turtă la Sărcia” cu exponate din 
Ovcea, Torac, Sărcia, Uzdin, Săcălaz și Birda. Tot cu acest prilej au fost declamate poezii în grai bănăţean. Poetul 
Pavel Pancarician-Leonti a recitat câteva poeme cuprinse în volumul Satu meu dragă Sărcie (Graph style, Novi 
Sad, 2010, 69 p.). 

Vizită pastoral-misionară de la parohia Urseni, protopopiatul Timișoara |, a fost efectuată la vremea Vecerniei 
din duminica a 5-a după Rusalii, de către protopopul loan Bude și preotul misionar loan-Gelu Vasiescu. 

După încheierea slujbei, protopopul s-a întreţinut cu preotul-paroh Nicolae Orlando Văran și cu membrii cor- 
poraţiilor parohiale, pe tema noii picturi în tehnica,„fresco', aflată în fază incipientă, la biserica parohială. 

În acest sens, protopopul comunică celor prezenţi că parohia beneficiază şi de un ajutor financiar de 10.000 lei, 
din partea Centrului eparhial, însă, pentru continuarea lucrărilor de pictură, propune preotului paroh să trimită în 
parohie grupuri permanente de încasatori de donaţii și, tot așa, pentru valorificarea celor 8 ha de teren extravilan, 
din zona aferentă construirii șoselei de centură, să organizeze licitaţii de oferte, spre a obţine fondurile necesare 
finalizării acestor lucrări. În final, protopopul îi recomandă preotului-paroh să aplice soluţii tehnice de contrast 
estetic mai accentuat în zugrăveala exterioară a bisericii, referitor la soclu, la firidele decorative și la ancadramentele 
ferestrelor, luând ca model biserica „Sfântul Prooroc Ilie Tesviteanul” din parohia Timișoara-Fabric. 


Marţi, 30 iulie, în Parohia ortodoxă română Igriș, din cadrul protopopiatului Sânnicolau Mare s-a desfășurat al 
treilea cerc pastoral dedicat „Anului omagial al satului românesc”. 

Cuvântul de deschidere l-a avut părintele protopop care a evidenţiat câteva aspecte din viaţa satului în prezent, 
migraţia tinerilor spre oraș, depopularea satelor, etc. Preotul paroh Gheorghe Băra, paroh în Igriș de peste 25 de 
ani, a punctat date din istoria localităţii Igriș, atestată documentar din anul 1179. La fel, domnul primar Viorel 
Popovici ne-a prezentat starea actuală a satului. 

Au mai luat cuvântul preotul Dan Șirianţu din parohia Saravale, relatându-ne istoria comunităţii pe care o păs- 
torește și preotul Vasile Sauca care ne-a vorbit despre viaţa bisericească din parohia Gelu. 

Evenimentul a avut loc în punctul muzeistic al parohiei Igriș, locaţie în care sunt conservate obiecte de valoare 
din trecutul localităţii de pe malul râului Mureș. 

La invitaţia domnului primar ne-am deplasat în vatra satului unde se află în desfășurare un şantier arheologic. 
Aici s-au găsit ruinele unei mănăstiri din secolul XII și a unei biserici din sec. X, cât și multe oseminte. 

În Duminica a 6-a după 
Rusalii a fost omagiat Cen- 
tenarul Unirii Banatului 
cu România în parohia 
Birda la biserica cu hramul 
„Sfinţii Arhangheli Mihail şi 
Gavriil” din localitatea Sân- 
george, filia parohiei amin- 
tite. Totodată a fost cinstită 
împlinirea a 100 de ani de 
administraţie românească 
3 la Timişoara prin alegerea 
i avocatului dr. Aurel Cosma 
în demnitatea de prefect al 
judeţului Timiș. 

Sărbătoarea a debutat 
cu oficierea Utreniei, a Sfin- 
tei Liturghii şi a slujbei Tede- 
umului de mulțumire în 
„biserica din Sângeorge. În 
cadrul Sfintei Liturghii mai 
mulţi copii s-au împărtășit 


cu Trupul şi Sângele Domnului. 

Cateheza cu tema „100 de ani de administraţie românească în Banat'a fost pregătită și susținută de P. C. Părinte 
Valentin Bugariu, parohul locului în format power-point. Proiecţia a fost realizată de elevul Weisz Markus. 

La finalul sărbătorii mai mulţi elevi au interpretat poezii în grai bănăţean și cântece foclorice care ilustrează 
valorile provinciei dintre Mureș, Dunăre și Tisa: graiul, portul, bunătatea, sărbătorile bisericești, hărnicia, jocul, cân- 
tecul care sfinţesc locul devenit „colţ de rai”. Au interpretat poezii și cântece elevii Tudor Scrofan, Denisa Scrofan 
şi Alexandru Orășanu. 


Preotul pensionar Viorel Râncu a trecut la cele veșnice 

Preotul pensionar Viorel ŢI | I 9 
Râncu de la parohia Timișoara 
- Elisabetin (Piaţa Crucii,) în 
vârstă de 66 ani, a trecut la cele 
veșnice, după o lungă și grea 
suferință în ziua de 30 iulie. 

Părintele Râncu s-a născut în 
localitatea Șopotu Vechi, jud. 
Caraş-Severin la 22 iunie 1953. 
A absolvit Seminarul Teologic 
„loan Popasu” din Caransebeş 
în anul 1973 şi a luat licenţa în 
Teologie a Institutului Teologic 
din Bucureşti în anul 1978. A fost 
hirotonit preot în anul 1980 și a 
slujit la parohia Topleţ din Epi- 
scopia Caransebeșului, ulterior 
fiind numit profesor la Semi- 
narul din Caransebeș - unde a 
obţinut toate gradele didactice, 
fiind numit și profesor metodist 
pentru profesorii de religie. A 

activat şi în administraţie ca inspector eparhial în anii 1996-1999 și a fost inclus în Comisia de Bioetică a eparhiei 
Timişoarei. În anii 1994-1995 a primit o bursă de studiu şi a studiat la Institutul ecumenic din Geneva (Elveţia). 
Din anul 2001 a fost numit preot la parohia Timișoara - Elisabetin de unde s-a pensionat în anul 2018. Pentru 
activitatea sa preoțească și culturală a fost distins cu rangul de iconom-stavrofor. 

A fost un preot-cărturar, bibliofil, iubitor de carte și învăţătură, căutat și iubit de credincioși pentru firea sa 
blândă, cuvântul cald şi plin de încurajare şi, mai ales, pentru predicile bine pregătite și de un înalt nivel teologic. 

Slujba de înmormântare a avut loc, joi, 1 august în biserica cu hramul Adormirea Maicii Domnului a Parohiei 
Timișoara-Elisabetin (Piaţa Crucii). 

Dumnezeu să-l ierte și să-l odihnească! 


Mesajul de condoleanţe al Preafericitului Părinte Patriarh Daniel 
adresat familiei preotului Viorel Râncu 


Am primit cu întristare vestea trecerii din această viață, după o lungă suferinţă, în ziua de 30 iulie 2019, la vârsta 
de 66 de ani, a Preacucernicului Părinte Viorel Râncu, preot pensionat de la parohia Timișoara - Elisabetin (Piaţa 
Crucii). 

Părintele Viorel Râncu s-a născut în localitatea Șopotu Vechi, jud. Caraș-Severin, în data de 22 iunie 1953, într-o 
familie de părinţi credincioși. A absolvit Seminarul Teologic „loan Popasu”din Caransebeș, în anul 1973 și Institutul 
Teologic din București, în anul 1978. 

A fost hirotonit preot în anul 1980 și a slujit, pentru o perioadă, la Parohia Topleţ din Episcopia Caransebeșului, 
fiind numit profesor la Seminarul din Caransebeș unde a obţinut toate gradele didactice. Urmare activităţii sale 
deosebite, a fost numit și profesor metodist pentru profesorii de Religie. 

În perioada 1994-1995, Părintele Viorel Râncu a primit o bursă de studiu la Institutul Ecumenic din Geneva 
(Elveţia). 

De asemenea, Părintele Viorel Râncu a făcut parte și din administraţia Centrului eparhial al Arhiepiscopiei 
Timișoarei, ca inspector eparhial, între anii 1996-1999, și a fost inclus în Comisia de Bioetică a Eparhiei Timișoarei. 

Din anul 2001, a fost numit preot la parohia Timișoara — Elisabetin de unde s-a pensionat în anul 2018. 

Părintele Viorel Râncu a fost un dascăl de vocaţie, un preot vrednic și harnic, precum și un bun duhovnic, care 
a format generaţii multe de preoți, învăţându-i mereu pe elevi ce înseamnă, prin vorbă și prin faptă, dragostea de 
Hristos și de aproapele. 

În semn de apreciere pentru activitatea sa, i-am conferit, la sfârşitul anului 2015, Diploma omagială şi medalia 
„Sfântul loan Gură de Aur”. 

Deşi greu încercat de suferinţa bolii, a găsit mereu sprijin în Hristos, Cel care spune:,În lume necazuri veţi avea; 
dar îndrăzniţi. Eu am biruit lumea” (loan 16, 32) 

Bunătatea și noblețea care l-au caracterizat întreaga sa viață rămân celor care l-au cunoscut drept amintire 
şi exemplu. Suntem alături de familia îndurerată a Părintelui Viorel Râncu și de credincioşii pe care i-a păstorit, 
rugându-ne ca Dumnezeu să primească şi să odihnească sufletul său în Împărăţia Cerurilor, în lumina, pacea și 
iubirea Preasfintei Treimi. 

Veșnica lui pomenire din neam în neam! 


Cu părintești condoleanţe și binecuvântări pentru cei îndoliaţi, 


t DANIEL 
Patriarhul Bisericii Ortodoxe Române 

În perioada 15 - 26 iulie, 
Fundaţia Filantropia Timișoara, 
în colaborare cu un grup 
de arhitecţi și studenţi de la 
Facultatea de Arhitectură și 
Urbanism din Timișoara, orga- 
nizează, în satul bănăţean Cri- 
vina de Sus, în jurul celei mai 
vechi biserici de lemn din zona 
etnografică a Făgetului, unde 
| se mai păstrează exemple din 
| vechea relaţie spaţial-simbolică 
a bisericii înconjurate de cimi- 
tir şi de sat, două ateliere de 
tehnici tradiţionale: tencuieli 
din pământ și pavaje din pia- 
tră. Atelierele reprezintă ultima 
etapă a procesului de restaurare 


a bisericii de lemn monument-istoric, cu IEI RR Parascheva! 

La primul atelier de tencuială interioară cu pământ local și paie, studenții, împreună cu mai mulți meșteri din 
zona Făgetului și Lipovei, au realizat, în spaţiul naosului, suportul din alun și un prim strat de tencuială, precum 
şi probe pentru următorul strat de tencuială. Întregul proces a fost coordonat de un specialist în arhitectură din 
pământ, care a explicat, în prealabil, tehnicile de testare și de utilizare a pământului. 

Cunoscându-se faptul că zona perimetrală bisericii, pe lângă rolul ei de spațiu dinamic și simbolic, este extrem 
de importantă pentru durabilitatea în timp a bisericii, având și rolul de a dirija apele pluviale, studenții, împreună 
cu un grup de meșteri din domeniul drumurilor și pavajelor tradiționale din zona Pădurenilor, vor realiza, începând 
cu săptămâna viitoare, la atelierul de pavaje din piatră de carieră, sistematizarea terenului, straturile suport de sort 
de piatră spartă, nisip și pavajul de piatră locală. Se vor testa, de asemenea, mai multe tipuri și moduri de așezare 
a pietrei de carieră, în urma cărora se va alege stereotomia după care se va realiza întreg pavajul perimetral. 

„Când am venit în această parohie, biserica era într-o stare avansată de degradare. Căutând soluţii de salvare 
a bisericii, Dumnezeu ne-a ajutat. Tocmai atunci, un grup de arhitecţi voiau să iniţieze un proiect de cercetare 
culturală a Banatului și să găsească o biserică aflată în mijlocul cimitirului. Sfânta Parascheva i-a trimis în acest 
loc minunat, astfel încât fără jutorul lor nu am fi putut realiza acest proiect de restaurare”, a spus părintele paroh 
Florin lonel Cotocea. 

Biserica de lemn din Crivina de Sus, așezată într-o zonă pitorească deosebită, este o construcţie de referință 
în arhitectura vernaculară, de importanţă majoră pentru comunitatea acelor vremuri, dar și pentru patrimoniul 
naţional actual, aceasta fiind clasată drept în Onu 20 ae interes naţional, de tip A, la Rozijia TM II- A06214 i în 
Lista Monumentelor Istorice. Începând cu = 
anul 2014, prin colaborarea dintre Arhiepi- . 
scopia Timișoarei și Asociaţia Peisagiștilor = 
din România- Filiala Teritorială Vest, biserica = 
de lemn din Crivina de Sus este centrul unui 3 
proiect multidisciplinar de restaurare, gândit 
ca o sumă de ateliere interdisciplinare (de f 
arhitectură și urbanism, peisagistică, restau- 
rare de pictură şi piatră, antropologie și studii 


lui de lemn din Banat. Proiectul, pe lângă fap- 
tul că reunește specialiști din varii domenii, 
urmăreşte să salveze nu doar bisericile, ci să 
ajute și la ceea ce se numeşte astăzi, în limbaj 
de proiect european, dezvoltare sustenabilă 
în zona rurală. 

AGENDA ÎNALTPREASFINŢITULUI PĂRINTE 
MITROPOLIT IOAN AL BANATULUI PE LUNA 
IUNIE 2019 


3 iunie 

- A primit pe preotul misionar lrinel Dinu, de la Penitenciarul Timișoara; 

- A primit pe reprezentanții cultelor creștine din Timișoara: pastorul lonel Tuţac, președintele comunității baptiste, 
pastorul Jean Chiforeanu, de la Asociaţia "lisus speranţa României”, pastorul Constantin Leontiuc, de la Biserica 
Penticostală, respectiv pastorul Kovâcs Zsombor, de la Biserica Evanghelic-Lutherană. 


4 iunie 
- A primit pe preotul paroh Gherasim Tiberiu, de la parohia Ferendia, din protopopiatul Deta. 


6iunie 
- A slujit Sfânta Liturghie la catedrala mitropolitană cu prilejul praznicului Înălţării Domnului, săvărşind totodată 
şi slujba parastasului pentru eroii neamului românesc. 


10 iunie 

- A primit pe preotul paroh Florin Maxim, de la parohia Icloda, protopopiatul Timișoara; 

- A primit pe preotul conf. univ. dr. Constantin Jinga, de la Facultatea de Teologie, din cadrul Universității de 
Vest din Timișoara, dimpreună cu părintele lector dr. Rafael Povârnaru, respectiv părintele lector dr. Radu Bogdan 
din cadrul aceleiași Facultăţi; 

- A primit pe preotul paroh Marius loana, de la parohia Timișora - Zona Piîrvan (Biserica Studenţilor), din pro- 
topopiatul Timișoara II; 

- A primit pe protosinghelul Matei Buliga, starețul mănăstirii "Sf. Cuv. Paraschieva”, Dobrești. 


12 iunie - 13 iunie 
- A participat la şedinţa de lucru a Comisie pentru Statut şi Regulamente, din cadrul Sfântului Sinod, desfășurată 
la Palatul Patriarhiei din Bucureşti. 


14 iunie 

- A primit pe preotul paroh Andi Pop, de la parohia Boldur, din protopopiatul Lugoj; 

- A primit pe domnul prof. univ. dr. Dorel Săndesc, de la Facultatea de Medicină și Farmacie "Victor Babeș”, din 
Timişoara; 

- A primit pe preotul paroh Gheorghiță Popa, de la parohia Cărpiniș, din protopopiatul Timișoara |. 


15 iunie 
- A participat la ceremonialul religios şi comemorativ legat de împlinirea a 68 de ani de la deportarea bănăţenilor 
în Bărăgan, eveniment desfășurat în Parcul Justiţiei din Timişoara. 


16 iunie 
- A slujit Sfânta Liturghie la catedrala mitropolitană din Timișoara, cu ocazia praznicului Pogorârii Sfântului Duh. 


17 iunie 
- Cu ocazia praznicului Sfintei Treimi a slujit Sfânta Liturghie în biserica parohială din Biled, unde a și binecuvântat 
lucrările de construcţie la noul locaș de cult, hirotesind întru iconom pe preotul paroh Marius Ruscu. 


19 iunie - 20 iunie 
- A participat la şedinţa de lucru a Sfântului Sinod, desfășurată la Palatul Patriarhiei din București. 

21 iunie 

- A primit pe preotul militar Radu Bogdan, de la Batalionul 18 Infanterie Banat —- Cercetare, Supraveghere Dece- 
bal, dimpreună cu domnul căpitan Ștefan Sorin Staicu, comandantul comenduirii Garnizoanei; 

- A primit pe preotul paroh Gheorghe Florea, de la parohia Ghilad din protopopiatul Deta; 

- A primit pe preotul paroh loan Mezinca, de la parohia Timișoara Steaua, din protopopiatul Timișoara |; 

- A primit grupurile catehetice de copiii, de la parohiile Cebza, Clopodia, respectiv Stamora Germană, din pro- 
topopiatul Deta, câștigători locul |, la Faza eparhială a Concursului Patriarhiei, "Hristos Sfletul Satului Meu”; 

- A primit pe absolvenţii promoţiei 1999, ai Facultăţii de Teologie din Timișoara, dimpreună cu profesorii lor, cu 
prilejul împlinirii a 20 de ani de încheierea facultăţii. 


25 iunie 

- A primit pe preotul lector dr. Adrian Covan, pe preotul conf. dr. Gavril Trifa, respectiv pe preotul lector dr. Rafael 
Povârnaru, de la Facultatea de Teologie Ortodoxă din Timișoara; 

- A primit pe domnul Nicolae Cismaru, din localitatea Arad; 

- A primit pe părintele Marius Podereu, protopopul Oficiului protopopesc Sânnicolau Mare, dimpreună cu preotul 
paroh Liviu Bogos, de la parohia Teremia Mare, dimpreună cu domnul Sorin Burlacu, enoriaș al parohiei în cauză; 

- A primit pe preotul paroh Valer Coca, de la parohia Nerău, din protopopiatul Sânnicolau Mare, dimpreună cu 
domnul loan Pinti, epitropul Bisericii; 

- A primit pe membrii Consiliului parohial, ai parohiei Moșniţa Veche, din protopopiatul Timișoara |; 

- A primit pe preotul paroh Cristian Niculescu, de la parohia Timișoara Elisabethin, din protopopiatul Timișoara Il. 


26 iunie 

- A participat la ceremonia prilejuită de Ziua Drapelului Naţional, manifestare desfășurată în fața Palatului 
Administrativ din Timişoara. 

- A primit pe domnul Ciprian Buzner, preşedintele Asociaţiei "Prologos”, din Timișoara; 

- A primit pe domnul Gheorghe Butan, din Timișoara. 


27 iunie 

- A primit pe domnul loan Negrei, primarul localităţii Vinga, din judeţul Arad; 

- A primit pe domnul ing. Ilie Todașcă, primarul localităţii Săcălaz, dimpreună cu preotul paroh lonel Maftei și 
preotul coslujitor Cosmin Drugan, din localitate; 

- A primit pe doamna Maria Marta Baniaș, viceprimarul localităţii Denta, dimpreună cu doamna Rodica Fabian, 
consilier local în cadrul aceleași Primării; 

- A primit pe preotul paroh Laurean Popa, de la parohia Niţchidorf, din protopopiatul Timișoara |; 

- A primit pe preotul paroh Vasile Ciotău, de la parohia Remetea Mare, din protopopiatul Timișoara |. 


28 iunie 
- A susținut comunicarea știnţifică cu titlul "Cultura din pridvorul neamului”, în Aula Academiei Române, filiala 
Timiş, în cadrul Simpozionului Ştiinţific Internaţional cu tema "Centenarul Banatului 1919 - 2019”. 


29 iunie 
- A slujit Sfânta Liturghie, la biserica cu hramul "Sf. Ap. Petru și Pavel”, al parohiei Timișoara - Fratelia, din pro- 
topopiatul Timișioara |. 


30 iunie 
- A slujit Sfânta Liturghie, în biserica filiei Botinești, a parohiei Surducu Mic, din protopopiatul Făget, unde a 


târnosit biserica și a sfinţit lucrările de pictură din nou, hirotesind întru iconom pe preotul paroh Georgel Jilavu. 


A consemnat preot MARIUS SFERCOCI 

